הוועדה המיוחדת לפניות הציבור, כנסת 20, פרוטוקול מספר 42, 2016-02-23 13:00

ישראל אייכלר: בוקר טוב.

ישראל אייכלר: אנחנו נפתח את ישיבת הוועדה לפניות הציבור, הנושא פניות הציבור בנושא קריטריונים לקבלת דרגות לסבסוד במעונות היום והמשפחתונים והליך טיפול המשרד בקבלת סמלי מעון למוסדות.

ישראל אייכלר: אנחנו קודם כל רוצים לברך את המשנה למנכ"ל הממונה על תעסוקה של משרד הכלכלה, הגברת מיכל צוק.

ישראל אייכלר: אנחנו ראינו אותה בוועדת הכלכלה בדיון, תזכירי לי באיזה נושאים.

ישראל אייכלר: אולי גם תעסוקה.

מיכל צוק: יכול להיות.

מיכל צוק: סביר להניח.

ישראל אייכלר: היית פעם גם במשרד האוצר, לא?

מיכל צוק: נכון, בעבר.

מיכל צוק: הייתי אחראית על תחומי חינוך, השכלה גבוהה, שירותי דת, תעסוקה.

מיכל צוק: תחומים חברתיים.

ישראל אייכלר: כן, נכון.

ישראל אייכלר: אז אנחנו מברכים אותך על בואך לוועדה הקטנה והכי חשובה בכנסת, שזו הוועדה לפניות הציבור.

ישראל אייכלר: לא אני אומר שזה הכי חשוב, לא רק אני.

ישראל אייכלר: יושב הראש הקודם רובי ריבלין אמר את הדבר הזה, כי זו הוועדה היחידה שיוצרת אינטראקציה ישירה עם האזרח, בלי צורך בדיונים כלליים אלא בבעיותיו האישיות והפרטיות ביותר.

ישראל אייכלר: אנחנו היום נדון בכמה נקודות שעוסקות בנושא הזה של משרד הכלכלה ובעיקר העניין של המעונות והקריטריונים.

ישראל אייכלר: מנהלת הוועדה, הגברת שלומית, סימנה לי היום שזה הדיון מספר - - -

שלומית אבינח: שישה עשר.

ישראל אייכלר: שישה עשר של הוועדה לפניות ציבור.

שלומית אבינח: משנת 2010, בנושא הזה.

ישראל אייכלר: בנושא הזה.

ישראל אייכלר: עוד לפני שאני חזרתי להיות בוועדה הזאת, כי זה היה נושא אקוטי מאד.

ישראל אייכלר: עד שאת הגעת, אני הספקתי פה לקרוא שוב מכתב מאחד הפונים, שנמצא פה איתנו, שמעון כהן, ולפני שהוא מספר את סיפורו, המנהג שלנו זה לפנות קודם כל לפונים, כותבת פה רותם, עובדת סוציאלית קלינית, מטפלת במשרה מלאה בבני נוער ובילדים ומקדמת אותם, ושמעון מחנך במשרה מלאה, באהבה ובשמחה וכו' וכו'.

ישראל אייכלר: והקטע שמאד ריגש אותי, שלכאורה מדובר בדבר שהוא מאד טכני וכלכלי ולא משהו שאמור לשבור.

ישראל אייכלר: אבל הם כותבים שזה ממש התיש אותם, זה ממש התיש את המשפחה.

ישראל אייכלר: אז אולי שמעון יסביר לנו יותר על הצד האנושי של הדבר הזה.

ישראל אייכלר: יש לנו גם פניה של הגברת מירה הלפרין, שזה ממש, יש לפעמים שלא יהיה חוטא נשכר, אז פה זה מקרה הפוך – שלא יהיה זכאי נענש.

ישראל אייכלר: בגלל שהיא דיווחה ביושרתה על שינויים בעבודתה, אז היא נפגעה גם כאשר היא הייתה זכאית עד היום הזה.

ישראל אייכלר: אז אנחנו נפנה קודם כל לפונים.

מיכל צוק: אפשר לומר רק משפט אחד?

ישראל אייכלר: כן, אבל היא רוצה שנגע בנקודות.

שלומית אבינח: מה שאתה רוצה.

ישראל אייכלר: אז לפני שאת תגידי, אני רוצה לגעת בכותרות על הנקודות שנדון בהן היום.

ישראל אייכלר: קודם כל חבלי הלידה של קבלת הדרגות.

ישראל אייכלר: הנקודה המרכזית של הדיון שלנו - וזה יהיה ההישג אם נצליח לפתור את זה - זה בעיית ההחזר הרטרואקטיבי שהיה פעם נהוג, שאדם שהתעכב ולא השלים את המסמכים, לא קיבל את הכסף, אבל ברגע שהוא השלים אז הוא קיבל את זה מתחילת שנת הלימודים.

ישראל אייכלר: וזה ממש גזירה על הציבור, שבוטל ההחזר הרטרואקטיבי שהוא זכאי לו.

ישראל אייכלר: דבר שני, זה מחסור במוסדות לימוד עבור הפעוטות, שזה גורם לכל מיני עיוותים שנדבר עליהם.

ישראל אייכלר: הדבר הנוסף, העוול שנעשה להורים בגלל שלמוסד אין סמל.

ישראל אייכלר: אני לא מדבר על מי שנלקח ממנו הסמל, אלא שעוד לא ניתן לו הסמל בגלל בירוקרטיה שאנחנו מכירים, שזה מאד מאד פוגע באנשים.

ישראל אייכלר: והנקודה השנייה זה שעות העבודה למשפחות עם ילדים שמתחייבים להחזיר את זה ל-24 שעות ולא ל-36 שעות כמו שנהוג במגזר הערבי.

ישראל אייכלר: והדבר השלישי, המשנה למנכ"ל, זה הדרגה לחופשת לידה כחוק.

ישראל אייכלר: למה אני אומר כחוק?

ישראל אייכלר: כי את יודעת בטח, אבל אולי האנשים פה והפרוטוקול עוד לא יודעים – אישה זכאית בזמן חופשת הלידה לאותם קריטריונים, לאותה עזרה ולאותו סיוע במעונות.

ישראל אייכלר: אבל אם היא מאריכה על פי החוק את חופשת הלידה לאורך שלושה חודשים, מפסיקים לה את הדבר הזה ואנחנו צריכים לתקן.

ישראל אייכלר: אז אלה הם הנושאים שאנחנו נדבר עליהם, ורשות הדיבור למשנה למנכ"ל מיכל צוק.

מיכל צוק: קודם כל צהריים טובים.

מיכל צוק: מה שרק רציתי לפתוח בו זה לומר שבאמת הוועדה הזאת מקיימת דיונים רבים בנושא של מעונות היום, שגם אנחנו רואים חשיבות מאד גדולה בפורום הזה בוועדה הזאת.

מיכל צוק: ואני חושבת שגם הניסיון בשטח מלמד שבעבר, כשהוועדה באמת קיימה המון דיונים, כי לפני שנתיים או שלוש באמת המצב של השירות היה מתחת לסטנדרט שאנחנו מחויבים לו, ובין היתר בעקבות הרבה דיונים בוועדה הזאת, אני חושבת שגם הפונים אבל גם הוועדה מצאה אוזן קשבת וגם יכולת שינוי מאד גדולה.

מיכל צוק: זאת אומרת הייתה קפיצת מדרגה מאד מרשימה ואני חושבת שזה גם בא לידי ביטוי גם בוועדה, בשירות שאנחנו נותנים ובמוקד.

מיכל צוק: גם אתם וגם אנחנו אף פעם לא שבעי רצון ותמיד יש רק מה לעשות ולשפר, ולכן אני גם באופן אישי, גם מנכ"ל המשרד, גם חברי הצוות רואים חשיבות מאד גדולה בקשר הזה.

מיכל צוק: אני חושבת שאתם מעבירים גם אלינו באופן שוטף פניות ואנחנו עונים ככה בצורה מאד פתוחה ומהירה; וכל דבר שאנחנו יודעים לשים על סדר היום ואחר כך לעשות עוד קפיצות מדרגה בשירות לאזרח בנושא החשוב הזה, מבחינתו זה מבורך.

מיכל צוק: זה רק מה שאני רציתי לפתוח בו.

מיכל צוק: כמובן אני כאן כדי להקשיב ולתת מענה עד כמה שניתן.

ישראל אייכלר: תודה רבה.

ישראל אייכלר: אנחנו מבקשים להגיד בקצרה, כי אני יודע שמה שאתם עוברים זו דרך ארוכה מאד וקשה לתמצת את זה בכמה דקות.

ישראל אייכלר: אז ראשונת הפונים היום, מרים הלפרין, בבקשה.

מרים הלפרין: בראשית הדברים אני רוצה לומר שביום ראשון התקשרה אלי מזכירת הוועדה מירב ושאלה אם אני מגיעה, ואמרתי לה אם אני יכולה לדבר עם שלומית.

מרים הלפרין: היא אמרה לי, שלומית הרימה את הטלפון והיא אמרה לי את לא צריכה להגיד מילה, אני מכירה את המקרה שלך לפרטים - - -

שלומית אבינח: גם מיכל מכירה את המקרה שלך.

מרים הלפרין: אז היא אומרת לי את לא צריכה להגיד מילה, פשוט כמה מיילים אני שלחתי ולא דיברתי איתה מעולם.

מרים הלפרין: אז אני רוצה לומר.

מרים הלפרין: אמרתי לה קודם כל תודה רבה וטוב לדעת שבדרך יש אנשים טובים, כי מעולם לא דיברנו מבחינה אישית.

מרים הלפרין: היא הכירה את הפנייה שלי רק מזה, ואני רוצה להגיד תודה רבה לשלומית ולכל חברי הוועדה וליושב הראש, ולכל העוסקים עם אזרחים והציבור.

מרים הלפרין: אני עובדת מדינה במשרה מלאה.

מרים הלפרין: יש לי שבעה ילדים בלי עין רעה, שתי בנות במעון, תאומות.

מרים הלפרין: הן נולדו ב-2 ביוני 2014, כפי הידוע הן נכנסות להגדרת תינוק בתעריף לסבסוד.

מרים הלפרין: זאת אומרת 2,400 כפול שתיים, זה 4,800 שקלים.

מרים הלפרין: זה לא היה נורא אם הייתי אומרת שזה 50% מהשכר שלי, אבל בכל אופן זה כ-90% מהשכר שלי.

מרים הלפרין: אני חזרתי לעבודה במהלך דצמבר 2014.

מרים הלפרין: אמרתי ילמדו ב- - -, זה בערך חצי שנה אחר כך.

מרים הלפרין: ויתרו לי במשרד שאני עובדת, שאני חוזרת לחלקיות משרה, רק שיהיה לי מעון בספטמבר.

מרים הלפרין: חתמתי על הצהרה באגף משאבי אנוש שאני בחלקיות משרה עד ספטמבר.

מרים הלפרין: בתחילת השנה, אתם יכולים לתאר לעצמכם שהיה לי בוער לקבל את הדרגה.

מרים הלפרין: חוץ מזה שבאמת צריכים לסדר את הקבלה נורא מהר ובעלי שלח מהר את כל זה.

מרים הלפרין: שלחנו תלושים של ינואר, פברואר, מרס 2015, למרות שהייתי בחלקיות משרה ביחד עם ההצהרה של משרד ממשלתי, שאני חוזרת למשרה מלאה בספטמבר.

מרים הלפרין: טוב, עד שכל הטפסים היו במערכת וכן ראו את התלושים ולא ראו את התלושים וזה, חיכינו לבדיקת חשב ואני לא מקבלת דרגה.

מרים הלפרין: אני שואלת למה, אז אמרו לי כיוון שהגשת את התלושים של ינואר, פברואר והיית בחלקיות משרה.

מרים הלפרין: אז אני אומרת בסדר, הייתי בחלקיות משרה, אבל כתוב במפורש שאני חוזרת.

מרים הלפרין: אני לא מבקשת על החודשים של ינואר-פברואר, מרס, אני מבקשת על ספטמבר.

מרים הלפרין: אז אומרים לי לא.

מרים הלפרין: אמרו לי ככה – תשלחי בדצמבר – ספטמבר, אוקטובר, נובמבר, נעדכן לך את זה.

מרים הלפרין: אבל מדצמבר, לא רטרואקטיבית.

מרים הלפרין: למה?

מרים הלפרין: כי נכנסת לנוהל עדכון מסמכים.

מרים הלפרין: עדכון מסמכים.

מרים הלפרין: האמת היא שבהתחלה, וואי, כמה טלפונים עם המוקד.

מרים הלפרין: קודם כל המוקד זה משהו אטום, כי הוא טכני.

מרים הלפרין: את מדברת עם המחשבים, אין לך עם מי לדבר.

מרים הלפרין: אני מבקשת ובהתחלה כן אמרו לי, בגלל שזה משרד ממשלתי, יכול להיות שידונו בזה שוב.

מרים הלפרין: בכל אופן, עם מי שביקשתי לדבר, כולם נורא נורא הבינו מהבחינה הזאת, כי אמרתי להם תשמעו, יש לי שבעה ילדים, כל המשכורת.

מרים הלפרין: כל אחד מבין שלא הייתי הולכת לעבוד, כאילו אם אני שמה 4,800 שקלים במעונות, אני לא הולכת כבר לעבוד, כן?

מרים הלפרין: או מוצאת, בוא נגיד, סידור אחר.

מרים הלפרין: בכל אופן, זה מקרה קלאסי לזכאות לסבסוד.

מרים הלפרין: מה שעומד לי לרועץ זה הנוהל.

מרים הלפרין: למעשה, המון חשבתי מה הרציונל שעומד מאחורי הנוהל עדכון ושמאד קשה למצוא אותו, כי הוא נמצא במבחני תמיכה?

מרים הלפרין: איפה הוא נמצא?

מרים הלפרין: מאד קשה, בוא נגיד ברמה הטכנית.

מרים הלפרין: ככה זה טכני.

מרים הלפרין: אם הייתי יודעת את הדבר הזה, ברור שהייתי מחכה לדצמבר, נכון?

מרים הלפרין: עכשיו אני מנסה לחשוב מה הרציונל שעמד במשרד הכלכלה, מאחורי הנוהל הזה שעשו.

מרים הלפרין: אולי בשביל לא לקבל כל כמה חודשים?

מרים הלפרין: אני לא יודעת.

מרים הלפרין: אני מנסה לחשוב.

מרים הלפרין: בשביל שלא לקבל כל כמה חודשים שינויים?

ישראל אייכלר: נו?

מרים הלפרין: אני שואלת.

ישראל אייכלר: תשובות יהיו אחר כך.

מרים הלפרין: אז יש לי כמה דברים להגיד בקשר לנוהל.

מרים הלפרין: אם באמת אפשר לתפוס את הנוהל הזה ככה, אני לפני שבועיים הייתי בכנס, דיבר שם נציב שירות המדינה, משה דיין, הוא אמר נוהל זה לא תורה למשה מסיני.

מרים הלפרין: ככה הוא אמר.

מרים הלפרין: אם הוא לא בסדר, הוא לא תקין, אז צריכים לשנות אותו.

מרים הלפרין: עכשיו בקשר לנוהל הזה, אני שואלת את עצמי – נוהל אמור להסדיר לנו תהליך בשביל להשיג איזה יעד.

מרים הלפרין: היעד פה הוא לעזור לנשים.

מרים הלפרין: היעד הוא מכוח החלטת הממשלה שישולבו נשים בתעסוקה.

מרים הלפרין: אז עוד פעם אני אומרת, לא הייתי יוצאת לעבודה בכזה מקרה.

מרים הלפרין: עכשיו, גם אם זה היה קורה לי נגיד באמצע שנה, מה הבעיה לעשות מיום קיום הזכאות לקבל את הדרגה?

מרים הלפרין: דבר שני שראיתי שם במבחני התמיכה זה, שכשזה הפוך, כשמשרד הכלכלה מאפשר לעצמו, אם הוא מוצא במהלך השנה שינויים בשכר או בהיקף המשרה, הוא מרשה לעצמו להוריד או להעלות את היקף הסבסוד, היקף התמיכה.

ישראל אייכלר: באמצע השנה?

מרים הלפרין: כן.

מרים הלפרין: אם משרד הכלכלה רואה.

מרים הלפרין: עכשיו, במקום הזה לא כתוב שלא תקבלו את הרטרואקטיבי.

מרים הלפרין: עכשיו יש לי עוד נקודה, מנגד.

מרים הלפרין: עכשיו אני רוצה להגיד שזה מתיש.

מרים הלפרין: אין עם מי לדבר.

מרים הלפרין: פניתי לוועדת חריגים.

מרים הלפרין: אצלי זה קריטי, כן, כי אפשר לראות בגלל הקיצוניות, אפשר לראות את הקריטיות של זה, אבל אי אפשר להילחם על הדבר הזה.

מרים הלפרין: אני חושבת שכל בן אדם רגיל, כמה אתה יכול?

מרים הלפרין: ואין עם מי לדבר.

מרים הלפרין: אין עם מי לדבר.

מרים הלפרין: במיוחד היום, כשיש את המוקד, אז כאילו הם פקידים.

מרים הלפרין: הם לא יכולים לתת מענה, מעבר לזה שאם זה עומד בקריטריונים או לא.

מרים הלפרין: עכשיו עוד דבר.

מרים הלפרין: גם יפה, ראיתי באתר כתוב ככה – האגף פועל להסרת חסמים ומתן פתרונות.

מרים הלפרין: אז אני חושבת שזה חסם מאד - - -

ישראל אייכלר: רציני.

מרים הלפרין: כן.

מרים הלפרין: ועכשיו עוד דבר, שגם במסגרת הסבסוד, משרד הכלכלה לקח על עצמו את הפיקוח על סל השירותים ועל התעריפים.

מרים הלפרין: כמו שאמרתי, הבנות שלי נולדו ב-2 ביוני ומה-1 ביוני זה תינוקות שהם בחזקת תינוק.

מרים הלפרין: אמרו לי, לפני שנכנסתי, לפני הכרתי את כל הנושא, לפני שהן נכנסו למעון, מישהי אמרה לי תשמעי, זה עניין של יום, תבקשי שהם יהיו בחזקת פעוט.

מרים הלפרין: התקשרתי למשרד הכלכלה, דיברתי עם מיכל.

מרים הלפרין: כן, היא אמרה לי תשמעי, אין כזה דבר.

מרים הלפרין: תינוקות שנולדו מה-1 הם תינוקות.

מרים הלפרין: הם מקבלים תינוק.

מרים הלפרין: היא אומרת לי הבנות שלך צריכות טיפול של תינוק, הם תינוקות.

מרים הלפרין: זה מה שהם צריכים וזה מה שאתם משלמים.

מרים הלפרין: בסדר.

מרים הלפרין: מה זה בטיפול של תינוק?

מרים הלפרין: היא הסבירה לי, זה בכוח אדם מתבטא ובאוכל.

מרים הלפרין: אז עכשיו ככה, הבנות שלי נמצאות בכיתה מעורבת.

מרים הלפרין: הייתה חריגה מאישור תפוסה, כוח אדם לא מספק.

מרים הלפרין: הם לא קיבלו אוכל של תינוקות, החדר לא היה מותאם תינוקות, הציוד לא מותאם תינוקות.

מרים הלפרין: לפי ההסכם, לכאורה, אני צריכה לשלם תעריף תינוק, כי הם תינוקות, למרות שלא קיבלתי שירות.

מרים הלפרין: למה פה המשרד, אתם, אני למשל, אני אומרת אני לא רוצה לשלם את זה, כי לא קיבלתי שירות.

מרים הלפרין: תארי לך את מזמינה מכונת כביסה של מילר, מגיע לך קריסטל, אז מוכנה לשלם?

מרים הלפרין: ולי זה קורה כל חודש.

מרים הלפרין: תחשבי שזה 1,000 ומשהו שקלים.

מרים הלפרין: למה פה משרד הכלכלה לא יוצא ואומר – הפרת הסכם.

מרים הלפרין: לא נוהל.

מרים הלפרין: הפרת הסכם.

מרים הלפרין: פה ממש יש הפרת הסכם.

מרים הלפרין: פה במקום הזה אני לא רוצה לשלם, אבל אני אומרת אבל אתם למה אתם משלמים?

מרים הלפרין: למה אתם מוכנים לשלם את הכסף הזה?

ישראל אייכלר: אפשר לסכם בנקודות ספציפיות מה את רוצה?

מרים הלפרין: אני רוצה שלא יהיה רטרואקטיבי.

ישראל אייכלר: שיחזירו.

מרים הלפרין: כן, אבל שלא יהיה.

מרים הלפרין: בקיום הזכאות יקבלו את הסבסוד, עם קיום הזכאות.

מרים הלפרין: דבר שני, יש לי עוד הרבה מה להגיד בקשר לבקרה והאכיפה של הפיקוח במעונות, אבל במקרה שידוע לכם וברור לכם שלא נתקבל טיפול של תינוק, אני רוצה שאני ואתם נשלם טיפול של פעוט, תעריף של פעוט.

ישראל אייכלר: טוב, אני רוצה להודות לך על הדברים.

ישראל אייכלר: וקודם כל אני רוצה לקדם בברכה את פרופסור טרכטנברג, חבר הכנסת שהצטרף לדיון.

ישראל אייכלר: אני שואל את עצמי כל הזמן כמה אדם צריך לעבור כדי שהוא יהיה כל כך בקיא בכל הסעיפים הקטנים האלה.

ישראל אייכלר: לעתים צריך לשלם לו משרה מלאה על הלימוד של הדבר הזה.

ישראל אייכלר: מה האזרח צריך לעבור - - -

מיכל צוק: אני אציע לה לפתוח בצוות מעונות יום בשמחה.

מיכל צוק: אני לא אומרת בציניות.

ישראל אייכלר: בדיוק.

מרים הלפרין: אני רוצה להגיד לך משהו.

מרים הלפרין: עד שלמדתי איך מחשבים את זה והמנהלת לא יודעת איך מחשבים את כוח האדם.

מרים הלפרין: היא פשוט לא יודעת.

ישראל אייכלר: כן, זה מראה שצריך לפשט הליכים.

ישראל אייכלר: זה משהו בלתי אפשרי שכל אזרח, ואני חושב על כל האזרחים שאת דיברת, מה עם כל האזרחים שלא יודעים כל כך לדבר וללמוד, אין להם את האינטליגנציה להבין את זה ולבוא.

ישראל אייכלר: הם פשוט נופלים ומתייאשים.

מרים הלפרין: אני אומרת לך, אפילו אני, כל הזמן אמרו לי נוהל עדכון.

מרים הלפרין: עבדתי מאד קשה בשביל למצוא אותו.

מרים הלפרין: עבדתי קשה.

ישראל אייכלר: אני רוצה לאפשר לשמוע כהן.

ישראל אייכלר: נשמע אותו בתחילת הדברים.

ישראל אייכלר: אתה יכול לתמצת, כי אנחנו כבר בתוך הבעיה.

שמעון כהן: אין לי שום בעיה לתמצת.

שמעון כהן: תודה על ההזמנה.

שמעון כהן: אני כאילו מרגיש שאם אני גם אספר את הסיפור שלי, אז זה קצת חוזר על עצמו.

שמעון כהן: רק ביולי האחרון ישבה פה הגברת שרה ליבוביץ וסיפרה פחות או יותר מילה במילה את מה שאני חווה.

שמעון כהן: עלו כל מיני פתרונות, לא נעשה שום דבר עם זה בשטח.

שמעון כהן: אני אפילו יכול לחסוך את כל 16 הדיונים הנוספים שיהיו.

שמעון כהן: מחילה שאני קצת ציני, כלפי המוקדניות, אני בדרך כלל מבין שהם הש"ג, אז אני מרשה לעצמי קצת.

שמעון כהן: אני רוצה לגעת בנקודה שבעיני היא הספציפית והאמיתית.

שמעון כהן: היחס אלינו, האזרחים, אני חווה השפלה.

שמעון כהן: כבר חצי שנה שמתייחסים אלי כעבריין, כשקרן, כמישהו שמנסה רק לעשוק את המדינה.

שמעון כהן: אני נדרש לשלוח אלפי טפסים.

שמעון כהן: כל פעם מבטיחים לי שזו הפעם האחרונה.

שמעון כהן: אני און ליין, אומרים לי מה לשלוח, אני שולח להם און ליין, שלושה ימים אני מבקש להתעדכן מה קורה עם זה, נזכרים בעוד איזה טופס, בעוד איזה משהו ששכחו, עוד איזו חתימה שחתמו טיפה מתחת לקו.

שמעון כהן: אני חושב שאם רוצים באמת לשנות משהו, זה לא איזו שהיא נקודה אחת או שתיים, אלא את התפיסה הכוללת, שאנחנו בסוף, אני משרת את המדינה, אני משלם את המיסים, אני משרת במילואים.

שמעון כהן: אני צפה שברגע האמת המדינה לא תגרום לי או לא תנסה לגרום לי להתייאש או לוותר.

שמעון כהן: יש לי המון חברים שויתרו ושהתייאשו ושהחליטו שהם פשוט לא פונים.

שמעון כהן: לא פונים.

שמעון כהן: אז אני הבאתי גם מתנה לוועדה, ברשות יושב ראש הוועדה, פשוט הבאתי כמה פניות מהציבור.

שמעון כהן: אפשר לתלות את זה פה ולחסוך את כל הוועדות אחרי זה ואת כל הדיונים אחרי זה, כי עד שלא ישתנה משהו אמיתי בתפיסה של משרד הכלכלה, שאלפי ההורים שפונים מדי שנה הם לא עבריינים והם לא שקרנים והם לא רמאים, הם רק רוצים לצאת לעבודה, כמו שלכאורה המשרד מעודד.

שמעון כהן: זה נורא מצחיק.

שמעון כהן: אני נכנס לאתר של משרד הכלכלה, אני יכול להגיד לכם שאנחנו הורדנו חלקיות משרה, כי הבנו שזה מתחיל להיות קצת מטומטם.

שמעון כהן: אנחנו או עובדים הרבה מעבר ולא רואים את הילדים שלנו.

שמעון כהן: אנחנו רצים אחרי הזנב של עצמנו.

שמעון כהן: אני השנה עברתי להוראה, אני מרוויח כמה אלפים פחות מהשנים הקודמות, ואני מפחד להתחיל את הליך השינוי, למרות שלכאורה ההנחה שלי תהיה גדולה יותר.

שמעון כהן: אני מפחד להתחיל את הליך השינוי, בגלל שאני אומר קודם כל אני אקבל את הדרגה הזמנית, אחרי זה אני אתחיל את התהליך, אבל אני אדע שתהיה לי הנחה.

שמעון כהן: אז אפשר לקרוא בפרוטוקולים את כל הסיפורים של כולנו.

ישראל אייכלר: בוא תמקד מה היית מבקש שיהיה.

שמעון כהן: אמרתי, שינוי התפיסה, ההבנה.

שמעון כהן: אני יכול להביא 1,000 רעיונות.

ישראל אייכלר: מה ההבנה, לא משהו אבסטרקטי.

שמעון כהן: אני יכול להביא 1,000 רעיונות, אני יכול גם אם היא רוצה להצטרף.

שמעון כהן: אני חושב שקודם כל, אפילו הרעיון הכי פשוט.

שמעון כהן: בדרך כלל כשזוג הורים מכניס את הילד שלו למעון, זה לא לשנה אחת, זה לכמה שנים.

שמעון כהן: שמשנה לשנה דרגת ההנחה ממשיכה, ויש איזה שהוא פרק זמן שבו ההורים נדרשים להוכיח שלא שונה שום דבר.

שמעון כהן: למה כל שנה אני צריך להילחם מחדש על מה ששנה שעברה היה?

שמעון כהן: יש עוד 1,000 רעיונות, אבל אתם יודעים.

ישראל אייכלר: הנה, זה הרעיון הכי פשוט והכי טוב לדעתי, שיחסוך גם למערכת.

ישראל אייכלר: למה היא צריכה לעבור על כל הטפסים עוד פעם.

שמעון כהן: ואולי, אולי בפורים קטן יהיה ונהפוך הוא ובאמת ייצא מפה משהו.

ישראל אייכלר: אינשאללה.

ישראל אייכלר: אליעזר סלומינסקי, אם אפשר בקצרה.

ישראל אייכלר: הגעת מהצפון.

אליעזר סלומינסקי: כן.

ישראל אייכלר: אז מה הנושא שהביא אותך מרחק של מאות קילומטרים.

אליעזר סלומינסקי: אני מנהל מעון כבר 20 שנה.

אליעזר סלומינסקי: באתי לצורך - - -

ישראל אייכלר: איפה המעון?

אליעזר סלומינסקי: לדעתי אני צריך להגיע לפה.

אליעזר סלומינסקי: 20 שנה אני מנהל מעון.

ישראל אייכלר: איפה?

אליעזר סלומינסקי: בחצור.

ישראל אייכלר: זה ברור.

ישראל אייכלר: עכשיו אתה ואני יודעים שזה בחצור, אבל - - -

אליעזר סלומינסקי: בחצור הגלילית.

אליעזר סלומינסקי: והסיפורים שם מעייפים ומתישים בצורה נוראה.

אליעזר סלומינסקי: יש פטנט אחד, וסליחה שאני אומר.

אליעזר סלומינסקי: כל בעיה שיש לי, אמיתית, אני שולח לתלונות הציבור.

אליעזר סלומינסקי: אני שולח העתק לטל-אור ותוך יומיים זה מסודר.

אליעזר סלומינסקי: הם רואים שאני רציני - - -

ישראל אייכלר: איזה תלונות הציבור, איפה?

אליעזר סלומינסקי: או אליכם, או למבקר המדינה.

אליעזר סלומינסקי: שלחתי כמה פעמים, תוך יומיים זה הסתדר.

אליעזר סלומינסקי: פשוט, הם ראו שאני צודק בטענות שלי, ואני לא מגזים.

אליעזר סלומינסקי: חמש תלונות שלחו לי ויש לי את זה פה, תוך יומיים זה הסתדר בגלל שקיבלו את הפקס שפניתי למבקר המדינה.

אליעזר סלומינסקי: זו דוגמא טובה לכולם.

אליעזר סלומינסקי: הדוגמא האחרונה שהייתה לי וזה מזעזע, יש לי לא אישה, הבעל.

אליעזר סלומינסקי: לאישה זה היה מסודר.

אליעזר סלומינסקי: הבעל התחיל לעבוד בחינוך עצמאי, הוא קיבל תלוש רק בחודש העשירי על התשיעי, לא נתנו לו דרגה, עד שמשרד החינוך העצמאי יכתוב בצורה ברורה – א', ב', ג' למה הוא לא קיבל תלוש בתשיעי, ואיך זה היה ולא אפשרו לו את זה.

אליעזר סלומינסקי: שלחתי את זה אליכם, שלחתי פקס אליהם, תוך יומיים בזה מסודר.

אליעזר סלומינסקי: פשוט.

אליעזר סלומינסקי: יש לי פה את המסמכים.

אליעזר סלומינסקי: כתוב בצורה ברורה בחינוך העצמאי שאם היה לו תלוש בתשיעי, בעשירי שילמו לו את זה.

אליעזר סלומינסקי: הם לא משלמים.

אליעזר סלומינסקי: מה איכפת לכם מהאבא?

אליעזר סלומינסקי: האמא בסדר.

אליעזר סלומינסקי: סיפור אחר.

אליעזר סלומינסקי: האבא הביא תלוש, שם שעות מחלה לא היה ברור.

אליעזר סלומינסקי: ביטלו את זה.

אליעזר סלומינסקי: מה איכפת לך שעות מחלה של האבא?

אליעזר סלומינסקי: התלוש בסדר?

אליעזר סלומינסקי: הכל בסדר?

אליעזר סלומינסקי: לא.

אליעזר סלומינסקי: אם המעביד לא כותב לידי כחוק, אין הנחה.

אליעזר סלומינסקי: למה?

ישראל אייכלר: למען הקיצור אני לא אשאל אותך מה זה שעות מחלה.

ישראל אייכלר: אדם חייב להיות חולה?

ישראל אייכלר: יש לו זכות כשהוא חולה אז - - -

אליעזר סלומינסקי: שיהיה פירוט בדיוק כמה שעות הוא ניצל.

אליעזר סלומינסקי: מה זה איכפת לכם?

אליעזר סלומינסקי: בפירוש?

אליעזר סלומינסקי: אפשר לבדוק את זה.

ישראל אייכלר: כמה שעות הוא היה חולה?

אליעזר סלומינסקי: כן.

אליעזר סלומינסקי: יש את זה יפה מאד, כתבתי את זה.

אליעזר סלומינסקי: דבר נוסף שאני רוצה לציין, כל פעם חסר משהו חדש.

אליעזר סלומינסקי: יש לי פה רשימה – 10 טפסים בשנה.

אליעזר סלומינסקי: תגידו הכל בפעם אחת.

אליעזר סלומינסקי: עכשיו תעודת זהות, מחר אישור מעסיק, מחר זה.

אליעזר סלומינסקי: תגידו הכל בפעם אחת.

ישראל אייכלר: אין איזה טופס שכולל את כל הדרישות?

אליעזר סלומינסקי: הם יודעים לזרוק על אנשים.

אליעזר סלומינסקי: ממצאים המצאות שהמחוקק לא קבע אותם.

אליעזר סלומינסקי: ממציאים דברים.

אליעזר סלומינסקי: יש לי מוכח לחודש מסמכים על הכל.

אליעזר סלומינסקי: יש לי עוד סיפור הכי מזעזע.

אליעזר סלומינסקי: אמא שקיבלה.

אליעזר סלומינסקי: אני דיברתי בחודש דצמבר עם הפקידה, אמרה זה בסדר, עד סוף יוני הכל מסודר.

אליעזר סלומינסקי: למה?

אליעזר סלומינסקי: היא לא יודעת.

אליעזר סלומינסקי: חודשיים היה כל המסמכים.

אליעזר סלומינסקי: מה חסר?

אליעזר סלומינסקי: שום דבר לא חסר.

אליעזר סלומינסקי: תוך יומיים היא שלחה לי תשובה.

אליעזר סלומינסקי: חודשיים.

אליעזר סלומינסקי: שפירא, יש לי את הפרטים פה.

אליעזר סלומינסקי: חודשיים לקח עד שאישרו אותה.

אליעזר סלומינסקי: למה?

אליעזר סלומינסקי: לא היה ילד שבסוף לא קיבל הנחה, אבל למה לטרטר שלושה חודשים?

אליעזר סלומינסקי: ההורים צריכים ואני מסבסד אותם שלושה חודשים, טלפונים בלי סוף.

אליעזר סלומינסקי: למה?

אליעזר סלומינסקי: למה לא לתת להם.

אליעזר סלומינסקי: אני הבנתי דבר אחד.

ישראל אייכלר: תסכם.

אליעזר סלומינסקי: אני רוצה לסכם.

אליעזר סלומינסקי: דבר ראשון, אם מוכח שטרטרו סתם את האמא, שיהיה פיצוי.

אליעזר סלומינסקי: הם יידעו שיהיה פיצוי קטן.

אליעזר סלומינסקי: לא חשוב, 100 שקלים, 200 שקלים.

אליעזר סלומינסקי: אם יידעו שההתנהלות לא נכונה, ישלמו 100 שקלים.

אליעזר סלומינסקי: מתנהגים אחרת.

אליעזר סלומינסקי: דבר נוסף, דברים שלא שייכים לשעות העבודה של האמא, אל תעכבו.

אליעזר סלומינסקי: אם המעסיק לא הפריש שעות מחלה כמו שצריך, מה אתה מעכב?

אליעזר סלומינסקי: דבר נוסף, האמא התחילה לעבוד אחרי חופשת לידה, ביטלו את ההנחה.

אליעזר סלומינסקי: למה?

אליעזר סלומינסקי: היא לא עובדת.

אליעזר סלומינסקי: למה?

ישראל אייכלר: אמרנו בדיון הקודם שצריך באופן אוטומטי לאפשר לה את ההמשך.

אליעזר סלומינסקי: זה אוטומטי.

אליעזר סלומינסקי: זה צריך להיות מסודר.

אליעזר סלומינסקי: למה?

אליעזר סלומינסקי: למה לטרטר אותנו?

ישראל אייכלר: אז אולי נשמע תיכף בשורה בעניין הזה שאתה אומר אחד.

ישראל אייכלר: יש לנו עוד מקרה אחד של פונה, ופה זה סיפור ממש קפקאי מה שנקרא.

ישראל אייכלר: מדובר במעון שהוא מוען פרטי.

ישראל אייכלר: אולי אתה תספר, חיים ברין מבית"ר עילית, מה סיפור המעון שלכם.

יצחק ברין: יצחק ברין.

יצחק ברין: אנחנו קיבלנו מעון.

ישראל אייכלר: שזה מעון פרטי או של משרד הכלכלה?

יצחק ברין: של משרד הכלכלה.

יצחק ברין: ובשביל לקבל סמל, נדרש כל מיני אישורים.

יצחק ברין: אחד מזה זה גם שהאדריכל של התמ"ת צריך לבוא ולעשות התאמה עם האדריכל שבנה את זה, שהכל בסדר.

יצחק ברין: עכשיו, הגיע אצלנו קצת באיחור אמנם, אבל בסוף הגיע האדריכל ויום אחרי שהוא היה ועשה את מה שצריך, את הבדיקה, אז פקע החוזה בינו לבין משרד הכלכלה והוא לא יכול היה להנפיק את ה - - -

ישראל אייכלר: זאת אומרת הוא פרילנסר של משרד הכלכלה, של האדריכל שעובד איתם, וזה בינו לבין המשרד.

יצחק ברין: משרד הכלכלה דורש שכל מעון לפני שהוא מקבל סמל, אז - - -

ישראל אייכלר: אבל הוא לא עובד של משרד הכלכלה.

יצחק ברין: לא, לא, הוא לא עובד.

יצחק ברין: יש חוזה ביניהם.

ישראל אייכלר: אז בגלל שהופסק החוזה, אז מה?

יצחק ברין: אז הוא לא הנפיק את התעודה.

יצחק ברין: עכשיו, גם צריך אישור ממנו, גם בשביל לדעת מה לתקן וגם בשביל שהוא יאשר את זה.

יצחק ברין: אחרי מעל חודש העבירו את זה לאדריכל אחר, שכנראה לא הסתדר אצלו, שכל הזמן אמרו עוד יומיים, עוד שלושה, זה עניין ימים.

יצחק ברין: והוא כבר כמובן שהוא הוציא דו"ח אחר.

שלומית אבינח: יצחק, תגיד מה המשמעות.

יצחק ברין: המשמעות שעולה למעון כל חודש כמה עשרות אלפי שקלים.

שלומית אבינח: ממתי המעון פועל?

שלומית אבינח: כמה ילדים?

שלומית אבינח: תגיד את הכל.

ישראל אייכלר: כמה ילדים יש לכם?

יצחק ברין: המעון פועל מחודש תשיעי כמעט.

יצחק ברין: יש פה 60 ומשהו ילדים.

יצחק ברין: ההורים משלמים לפי דרגות שהם אמורים לקבל, הם לא משלמים את העלות שיש.

יצחק ברין: זה אומר שיש בערך בין 35,000 ל-40,000 שקלים הוצאות מעבר למה שמקבלים.

ישראל אייכלר: מי מממן את זה?

יצחק ברין: אנחנו מגלגלים את הכסף, בגלל שלא מקבלים.

ישראל אייכלר: עד שתקבלו את זה.

יצחק ברין: אבל אין רטרו.

ישראל אייכלר: אה, לא תקבלו רטרו.

ישראל אייכלר: וזה הכל כשלים של המערכת?

ישראל אייכלר: זאת אומרת לא מצדכם.

יצחק ברין: היה צריך להיות אדריכל של משרד הכלכלה שהוא היה במקום ויום אחרי זה נגמר לו החוזה.

ישראל אייכלר: אני מבין שאם נגמר לו החוזה אז הוא עדיין חייב להוציא תעודה על מה שהוא עשה כשהיה לו חוזה והוא קיבל כסף מהמדינה.

ישראל אייכלר: אני לא מבין למה הוא פטור מלהוציא תעודה אחרי שנפסק החוזה.

ישראל אייכלר: סתם.

ישראל אייכלר: זה בהתקשרות ביניכם לבין - - -

מיכל צוק: אני אסביר את הכללים שחלים עלינו ברמת ההתקשרות.

ישראל אייכלר: אני רוצה לשמוע את פרופסור טרכטנברג, מכיוון שהוא כבר הרבה זמן ואני רוצה לתת לו את רשות הדיבור.

מנואל טרכטנברג: כן, תודה קודם כל.

מנואל טרכטנברג: אני שומע את הדברים וזה מזעזע.

מנואל טרכטנברג: לאור הדברים ששמענו, אולי צריך להעביר את התפעול של המעונות לידי מבקר המדינה ושיטפל בביקורת.

מנואל טרכטנברג: אני אומר את זה בבדיחות הדעת.

מנואל טרכטנברג: בכל אופן, עוד מקרה שהגיע לפתחנו על מעון בקטמון.

מנואל טרכטנברג: יש שם סכסוך בין המפעיל, שזה המנהל הקהילתי גוננים לבין צוות המעון וכתוצאה מזה בעצם - - -

יערה שילה: צריך לייצג - - -

שלומית אבינח: יערה, אל תתפרצי.

מנואל טרכטנברג: וכתוצאה מכך בעצם המעון לא פעיל והילדים נפגעו.

מנואל טרכטנברג: אני בשום פנים ואופן לא רוצה להיכנס למי צודק ומי לא, יש איזה שהוא סכסוך.

מנואל טרכטנברג: הנקודה שהיא כן לפתחנו, זה כיצד התרחש שכתוצאה מסכסוך בין צדדים, שבסופו של דבר מה שקורה, התוצאה היא שהילדים נפגעים.

מנואל טרכטנברג: אז השאלה היא מה הפרוצדורה במשרד הכלכלה כדי לטפל במקרים כאלה של סכסוך בין גורמים שאמונים על הטיפול בנושא.

ישראל אייכלר: אנחנו רוצים לאפשר לגברת מיכל צוק לענות, אבל לפני זה, חברת הכנסת רחל עזריה נכנסה.

ישראל אייכלר: אני רוצה לאפשר לה.

ישראל אייכלר: או שאת רוצה עוד לשמוע?

רחל עזריה: אני עוד אשמע קצת, אבל סיפור של גוננים, הבנתי שיש בו התקדמות.

מנואל טרכטנברג: בסדר, קיבלנו את הפנייה לפני כחודש.

ישראל אייכלר: מה שאומר פרופסור טרכטנרג, שגם אם יש בעיה של מעון, זה לא שייך להורים.

רחל עזריה: לא, לא, זה הכל נכון, זה הכל נכון.

רחל עזריה: לא משנה, בסדר.

ישראל אייכלר: אותו סיפור בבית"ר, גם.

ישראל אייכלר: שבגלל אדריכל שלא נותן אישור, הילדים - - -

שלומית אבינח: רגע, סליחה, לצורך הפרוטוקול - האוצר יוצאים בעשרה לשתיים.

ישראל אייכלר: אז אולי ניתן להם?

שלומית אבינח: לא, אבל ועדת חריגים שזה קשור אליכם, הסיפור של מירה הלפרין, אז - - -

קריאה: קודם נתחיל עם מיכל ואנחנו פה.

קריאה: זהו, אז אתם לא יוצאים.

קריאה: אתם חייבים את התשובה לפרוטוקול לגבי ועדת חריגים, כי אני יודעת שזה משותף לכם.

קריאה: בסדר?

ישראל אייכלר: אז נתחיל בזה?

שלומית אבינח: כן, כי הם יוצאים פשוט.

ישראל אייכלר: נתחיל בזה, בבקשה.

מיכל צוק: אז אוקיי, אני כן אגיד באמירה כללית - - -

שלומית אבינח: סליחה, זה פשוט חשוב שזה יהיה בפרוטוקול.

מיכל צוק: לא, לא, זה בסדר.

מיכל צוק: אני אגיד ככה, קודם כל - - -

ישראל אייכלר: אגב, לפרוטוקול, זו לא פעם ראשונה שאנשי האוצר מאד ממהרים ואני לא יודע למה.

ישראל אייכלר: זאת אומרת אם הוועדה מזמינה אותם ויש צורך לענות על דברים שעולים, הם צריכים להיות.

ישראל אייכלר: פעם אחת זה יכול לקרות.

ישראל אייכלר: פעם שנייה או שלישית, זה כבר נראה לי שצריך לבדוק שם באוצר מה הלחץ שלכם.

ישראל אייכלר: אתם מכינים איזה שהוא תקציב בשבילנו, או איזה מיסים חדשים?

מיכל צוק: אוקיי, אני אגיד שוב פעם במה שפתחתי.

מיכל צוק: קודם כל אני חושבת שצריך לשים גם את הדברים במקומם בהיבט הזה שזה בכל זאת מערכת וצריך להכיר בזה שהיא מטפלת באמת ב-100,000 ילדים.

מיכל צוק: אנחנו מערכת מאד מאד ענפה, שבאמת מנסה לתת מענה פרטני.

מיכל צוק: היה לנו הרבה יותר קל אם היינו הרבה הרבה יותר פשוטים ואומרים כלל נורא נורא פשוט.

מיכל צוק: אני חושבת שגם כבודו יודע את זה וגם בוודאי צוות הוועדה, שבאמת עוקב איתנו אחר הנושא הזה.

מיכל צוק: והסיבה קודם כל הראשונה שיש באמת קצת סרבול בדברים האלה, היא הרצון שלנו - וצריך להבין את המוטיבציה - לתת מענה להמון המון קבוצות שונות של האוכלוסייה.

מיכל צוק: כי אם הייתי אומרת רק אמא שעובדת 36 שעות תקבל, אז לא הייתי יודעת לתת מענה כמשרד להמון המון קבוצות אוכלוסייה אחרות.

מיכל צוק: ואין ספק שברגע שאנחנו נכנסים לעוד תת קבוצה ועוד תת קבוצה, אז קצת יש יותר סרבול בנהלים.

מיכל צוק: יחד עם זאת, ואני כן חושבת שצריך לדעת, אנחנו מוציאים בשנה על סבסוד מיליארד שקלים.

מיכל צוק: הסבסוד הזה לפני כמה שנים לא מעטות עמד על 300 מיליון שקלים.

מיכל צוק: כלומר, אין ספק שיש כאן גידול מאד גדול במערכת, גם בהיקף הסבסוד - - -

ישראל אייכלר: זה באשמת פרופסור טרכטנברג.

מיכל צוק: גם בעקבות וגם קודם, אבל בהחלט מדיניות, ואני חושבת שזה דבר שהוא מאד משמעותי גם בהיקף התלמידים, גם בעומק הסבסוד שמקבלים מתוך באמת, אגב לא כי מדינת ישראל החליטה שזה חינוך חובה וחינם, אלא מתוך מדיניות מאד ברורה גם שלנו וגם של שותפים אחרים שלנו לדרך, וצריך להגיד את זה.

מיכל צוק: וכל הדבר הזה נעשה במבחני תמיכה, ואנחנו באמת מנסים קודם כל לתת שירות ולהגיע כמעט לכל קבוצת אוכלוסייה.

מיכל צוק: יש לזה את המינוס של זה, שזה באמת קצת יותר סרבול.

מיכל צוק: אני לא אומרת את זה כדי להתחמק, אני חושבת שגם בעבר כשאני הגעתי לכאן, וגם כשהנציגים האחרים של המשרד מגיעים לכאן, ואני חושבת שגם חלק מהתשובות שאתם תקבלו ואני רואה כאן גם את העוזרת של חבר הכנסת מקלב, שגם הוא הציף לנו למשל את הנושא של חופשת לידה ובהידברות אתכם ואיתו, שאנחנו עשינו הידברות גם עם משרד האוצר ויהיה לנו כאן מה לעדכן בנושא הזה.

מיכל צוק: המערכת היא מתעדכנת והיא חיה ולכן אני אומרת, קודם כל כן צריך להגיד מה נעשה, כי באמת עוסקים במלאכה הזאת המון המון אנשים, ואני ממש חושבת שלא נכון לבטל אותם.

מיכל צוק: אנחנו בוודאי לא נגד ההורים.

שלומית אבינח: אבל סליחה, בסעיף הרישום - - -

מיכל צוק: רק רגע, אני אענה.

מיכל צוק: את מכירה אותי, אני לא אתחמק, נכון?

מיכל צוק: אבל כן צריך להגיד גם את הדברים האלה.

ישראל אייכלר: אבל אני יודע שמתלוננים על התפיסה, לגבי התפיסה שהאזרח הוא גנב.

מיכל צוק: אני רשמתי לי ואני אתייחס.

מיכל צוק: אני מבטיח להתייחס.

מיכל צוק: אני לא מוגבלת בזמן ואני אהיה כאן עד שנמצה את כל הדיון בכל הטענות, כי הוא חשוב לנו קודם כל.

מיכל צוק: ואני אומרת את כל זה לא כדי להתחמק, כי אני חושבת שעדיין במערכת כזאת גדולה, חשוב גם לנו לקבל את הפניות כדי לתקן כל פעם.

מיכל צוק: המבחנים האלה גם עוברים שינויים, אנחנו לא מקבעים אותם.

מיכל צוק: חלק מזה בדיוק כי המערכת היא חיה וכי מגיעים אלינו מידעים ומגיעות אלינו תלונות ואנחנו רוצים לעשות יותר טוב.

מיכל צוק: אז זה קודם כל.

מיכל צוק: עכשיו, אם רציתם לדבר באמת על הנושא של העדכון, אני אנסה להסביר, אבל בהחלט זו סוגיה תקציבית שתידרש לא להתייחסות רק שלנו כמשרד כלכלה.

מיכל צוק: בעצם, כשאת אומרת רטרואקטיבית, אני רוצה ככה להבהיר, אנחנו מדברים כאן על הנחיה שיש היום במבחנים, שמדברת על כך שבעצם מותר לעדכן פעם בשנה, שאת זה אני יודעת להסביר, כי בסוף גם צריך איזו שהיא סופיות לדיון במערכת, אז אנחנו לא אומרים שלא יהיו תלויים בכלל, אבל על זה אני לא חושבת שהבעיה.

מיכל צוק: הבעיה כפי שאני מבינה שאת מציינת וזה בהחלט נושא, אומר ברגע שאנחנו בודקים בכלל עדכון ושיש זכאות, אנחנו בודקים את זה שלושה חודשים, שגם אני חושבת שזה בסדר בהיבט הזה של לראות אם זה שינוי קבוע.

מרים הלפרין: בהחלט.

מיכל צוק: ומה שאת מלינה עליו, זה שברגע שאנחנו בודקים את זה שלושה חודשים, אנחנו לא נותנים את העדכון מאותו מועד שבו היא צריכה, נגיד אם צריך לעדכן – מרס, אפריל, מאי – שניתן ממרס.

מרים הלפרין: מיום קיום הזכאות.

מיכל צוק: נכון.

מיכל צוק: ולכן אני חושבת שכאן ההיגיון בבקשה שלך הוא לחלוטין ברור, זה משהו שנמצא כרגע בהידברות בינינו לבין משרד האוצר.

מיכל צוק: אני כן אגיד אבל שבאמת כאן צריכה להיות העמדה שלה והנושא הזה, ברור לכולם כאן, שיש לו עלויות תקציביות.

מיכל צוק: נכון?

מיכל צוק: אם אנחנו עושים עדכון - - -

ישראל אייכלר: וגם כשיש עדכון לרעה אתם לוקחים רטרואקטיבית - - -

מיכל צוק: לא, רגע.

מיכל צוק: ואני תיכף אדבר גם על עדכונים לרעה.

ישראל אייכלר: לא, זה אותו דבר.

ישראל אייכלר: צריך להיות - - -

מיכל צוק: מאוזן.

מיכל צוק: אז אני כן אגיד, כן בשביל היושר, כי בעבר גם הצגנו כאן בפני הוועדה בדיונים הקודמים.

מיכל צוק: בסופו של יום הורה מחויב לעדכן גם על שיפור במצבו.

מיכל צוק: אני נוטה להניח, אבל אני גם לא באה בטענה לאף הורה, שהורים לא עושים את זה.

מיכל צוק: זה מובן לכולם, בסדר?

מרים הלפרין: הם גם לא יודעים.

מיכל צוק: אבל גם לזה יש את העלויות התקציביות מהצד השני.

מיכל צוק: ולכן אני אומרת עוד פעם, אם אנחנו מדברים רק על מי שזכאי לעדכון, ומן הסתם אנשים מגיעים כשהם רוצים לקבל יותר כסף מהמדינה, ומובן לי לחלוטין, אני לא חושבת שיש כאן מה להוסיף, אז ברור שכאן, אם אנחנו נותנים את השלושה חודשים, יש כאן עלות תקציבית.

מיכל צוק: את הנושא הזה, גם בהמשך לדיונים שהיו כאן והבטחנו שאנחנו נדון עם משרד האוצר, זה נמצא כרגע בדיון, כאן עוד אין לי בשורות.

מיכל צוק: אבל בסופו של יום אין לי - - -

ישראל אייכלר: אבל זה צריך להיות במיליארד שקלים, כי זה כסף שהוא זכאי לזה, רק שהוא לא הביא את הטפסים בזמן.

ישראל אייכלר: אז זה לא איזה רווח.

מיכל צוק: לכן אני אומר, כאן באמת לא נתחמק, כי עם כל יתר הסוגיות אני חושבת שאנחנו נצטרך להעביר אותן.

ישראל אייכלר: בדיוק.

ישראל אייכלר: לא, לכן זה לא עניין תקציבי.

ישראל אייכלר: התקציב קיים.

מיכל צוק: זה עניין שיש לו עלות.

ישראל אייכלר: זה שלו.

מיכל צוק: לא, זה מן הסתם יפרוץ את המיליארד שקלים, ואני גם חושבת שלשיטתכם יכול להיות בסדר.

ישראל אייכלר: לא, כי אני רוצה להבין את זה.

מיכל צוק: אבל אני רק אומרת שכאן הדיון, ברמה של היבט תעסוקתי, ולא שאני יודעת לבוא ולהגיד הסיבה היא שחיכו עוד שלושה חודשים.

מיכל צוק: לא.

מיכל צוק: יש דברים שאני יכולה להגיד ולהסביר מה הנימוק של שוק העבודה או איפה זה תומך או לא תומך בשוק העבודה.

מיכל צוק: אני כאן אומרת, הסיבה היחידה, כי שאלת מה הוא הסימן, היא באמת תקציבית.

מיכל צוק: ואנחנו נמצאים כאן בדיונים עם אגף התקציבים בנושא הזה.

מרים הלפרין: אני מבינה, אבל - - -

מיכל צוק: אני לא אשת בשורות כאן עדיין, אבל - - -

מרים הלפרין: לא, אבל את מסכימה איתי שאם הייתי מחכה עם התלושים באמת לדצמבר, כי כל הסיפור הזה הם אמרו לי ככה – אם היית מחכה לדצמבר ושולחת ספטמבר, אוקטובר, נובמבר – היית מקבלת מספטמבר.

מרים הלפרין: הייתי מקבלת מספטמבר.

מרים הלפרין: הטעות שלי הייתה שאמרתי לא.

שלומית אבינח: ההוגנות שלך.

מרים הלפרין: זה מעבר, אני לא חושבת שזה זה.

מרים הלפרין: אני לא רוצה להגיד אפילו שזה הוגנות.

מרים הלפרין: אם הייתי יודעת, הייתי שולחת.

מיכל צוק: אני חושבת שצריך להיות כאן - - -

שלומית אבינח: אבל היא הייתה בוועדת חריגים.

מיכל צוק: לא, אבל רגע, אבל ועדת חריגים אמרה וגם כתבנו לכם שזה משהו עקרוני.

מיכל צוק: היא אומרת הרי זה לתת פתרון - - -

ישראל אייכלר: בשביל זה יש ועדת חריגיםך.

מיכל צוק: רגע, אבל הבעיה לא ספציפית זאת.

מיכל צוק: הבעיה היא, וכך את מבינה בעצם.

מיכל צוק: את מעלה טענה עקרונית למה, וזה גם מה שאתם שואלים אותנו, למה לתת עדכון למי שזכאי רק אחרי שלושה חודשים.

מיכל צוק: הסיבה כאן, אם היה לי מקור תקציבי נוסף לעניין הזה, אני חושבת שבוודאי לא - - -

מרים הלפרין: אבל מיכל, את מסכימה איתי שאם הייתי שולחת כמו שאמרו לי, הייתי שולחת בדצמבר את ספטמבר, אוקטובר, נובמבר, היה לכם תקציב לזה?

מרים הלפרין: זה לא משהו שקרה במהלך השנה, למרות שגם במהלך השנה אני עדיין לא כל כך רואה את זה, אבל פה, אם הייתי שולחת את זה בדצמבר, לא הייתי שולחת את ינואר, פברואר, מרס - - -

מיכל צוק: היית שולחת את דצמבר - - -

מרים הלפרין: את ספטמבר, אוקטובר, נובמבר, היינו נותנים לי.

מיכל צוק: רגע.

מיכל צוק: אם היית שולחת בדצמבר לדעתי לא היו נותנים לך - - -

מרים הלפרין: היו נותנים לי.

מרים הלפרין: אמרו לי.

מרים הלפרין: הם אמרו לי היינו נותנים לך מדצמבר.

מיכל צוק: אני לא מתווכחת, אני שואלת.

מיכל צוק: - - - ספטמבר, אוקטובר, נובמבר, בלי - - - אז לא היה עדכון דרגה למעשה - - -

ישראל אייכלר: אלכס, הסמנכ"לית שאלה - - -

שלומית אבינח: את מבינה, בגלל שזה - - -

מיכל צוק: אז אני מוכנה שנידרש לזה עוד פעם, אבל ברמה הפרטנית, עדיין אני חושבת שהסוגיה שעולה כאן, וגם - - -

מרים הלפרין: תשמעי, אני מבינה שלא כל אחד מגיע לפה, אז אני בהחלט רואה את הזכות להציג.

מיכל צוק: אני חושבת - - - שלך, אני לא ארגיש נוח בתור פקיד ציבור להגיד אוקיי, פתרתי לך את הבעיה, עכשיו יש - - -

ישראל אייכלר: דווקא בוועדה הזאת, אני רוצה לומר לך, בוועדה הזאת - - -

מיכל צוק: בלי קשר ל - - -

מרים הלפרין: אני מסכימה איתך.

מרים הלפרין: בגלל שאני נתקלת בזה - - -

ישראל אייכלר: דווקא בוועדה הזאת, רציתי לספר לכם, יש הרבה מקרים – חברות ביטוח או משרדי ממשלה, שאחרי שהם משתכנעים בתלונה שנדונה פה ושהאזרח צודק, הם כן מעבירים אותו באופן פרטי בוועדת חריגים.

מיכל צוק: אני אמרתי, הבנתי את הבעיה, מה שאולי לי לא התברר כמו שצריך.

מיכל צוק: אני מבינה שזה היה כבר בדיון בוועדת חריגים עליונה.

מיכל צוק: אנחנו נביא את המקרה הפרטני הזה עוד פעם.

מיכל צוק: אני אבקש עוד דיון, אבל אני חושבת - - -

קריאה: סליחה, אפשר לשאול שאלה?

ישראל אייכלר: לא, לא, לא.

מיכל צוק: רגע, זה אולי יהיה פתרון נקודתי, אין בזה כרגע פתרון מערכתי, כי זו שאלה ש - - -

ישראל אייכלר: אז את יכולה להמשיך הלאה, כן.

ישראל אייכלר: אז בעניין הזה אתם תדונו בוועדת חריגים.

ישראל אייכלר: תמשיכי הלאה לעוד נושאים.

ישראל אייכלר: את רוצה להתמקד בשאלה הזאת של הרטרואקטיביות והמוסריות של הדבר?

ישראל אייכלר: אני יכול להגיד?

מיכל צוק: אני אמרתי את מה שיש לי להגיד.

ישראל אייכלר: השארת את זה על השולחן ואני יכול להגיד משהו?

מיכל צוק: כן.

ישראל אייכלר: אני רוצה להגיד לאנשי האוצר: מדינת ישראל ומשרד האוצר אינם חנות מכולת.

ישראל אייכלר: כשאני קונה משהו במכולת ויש לי אפשרות לא לקבל החזרים או משהו כזה, אכלתי אותה.

ישראל אייכלר: המדינה מקציבה לאמא שעובדת בתנאים X, Y, Z את הזכות לקבל מספט

ישראל אייכלר: מבר כסף.

ישראל אייכלר: זה שהיא עדכנה או לא עדכנה, אלפי אנשים שנופלים, זה לא רווח של האוצר.

ישראל אייכלר: מגיע להם את זה.

ישראל אייכלר: ברגע שהם מסדרים את הבעיה הטכנית – מגיע להם את זה.

ישראל אייכלר: זה שלהם מראשית השנה ועד אחרית שנה.

ישראל אייכלר: כך שאני לא רואה שהאוצר צריך לתת פה עוד כסף.

ישראל אייכלר: זה לא הוצאה תקציבית נוספת.

ישראל אייכלר: זה חלק מהתקציב של הילד הזה.

ישראל אייכלר: ולכן אני רואה פה אפילו עוול בזה שמשרד הכלכלה ומשרד האוצר "מרוויחים" כל שנה.

ישראל אייכלר: אלפי אנשים בדיון הקודם שהיה פה עלה המספר – כמה?

ישראל אייכלר: 9,000?

ישראל אייכלר: אני לא זוכר כמה אנשים שנפלו בגלל שלא הגישו בזמן, אז זה היה רווח תקציבי.

ישראל אייכלר: זה לא רווח.

ישראל אייכלר: זה כסף שלהם.

ישראל אייכלר: האם אתה יכול לענות לי על זה, אני מוכן לשמוע.

מורן מזור: טוב, אני מורן, אני רכז תעסוקה באגף תקציבים.

מורן מזור: אני אתחיל עם כמה מילות רקע ולאחר מכן אני אתייחס ספציפית לנקודה הזו.

מורן מזור: אנחנו מדי שנה יושבים עם משרד הכלכלה ומעדכנים את נוהל משפחתונים ומעונות יום.

מורן מזור: מדי שנה מתעדכנים הסעיפים שונים.

מורן מזור: מדי שנה, אני מבין, עולות טענות כאלה ואחרות לגבי סעיפים שונים והדברים מתעדכנים במהלך השנים.

מורן מזור: מיכל עם פרספקטיבה קצת יותר טובה משלי, אז היא מציגה את הגידול בסבסוד ואומרת שהסבסוד גדל מ-300 מיליון למיליארד.

מורן מזור: הגידול בסבסוד הוא לא לחינם.

מורן מזור: אנחנו רואים במעונות היום כלי חשוב לעידוד תעסוקה ואנחנו משקיעים מאות מיליונים נוספים מדי שנה "באשמתו" החלקית כמובן של פרופסור טרכטנברג, להגדיל את היצע מעונות היום, וכמובן שזה גוזר סבסוד נוסף ואנחנו שמחים על כך, כי אנחנו רואים בזה כלי חשוב לעידוד תעסוקה.

ישראל אייכלר: אז למה שלא תאשרו רטרואקטיבית?

מורן מזור: רגע, אז אני אתייחס.

ישראל אייכלר: כמו שהיה פעם.

מורן מזור: שנייה, אני אתייחס לנקודה הזאת.

מורן מזור: השנה היו מספר נקודות שאנחנו התייחסנו אליהן.

מורן מזור: אני חושב שעוד לא סיימנו את הדיונים, אבל אנחנו לקראת סיום.

מורן מזור: סוגית הרטרואקטיביות היא סוגיה שנמצאת על השולחן.

מורן מזור: עוד אין לנו, ואני תיכף אתייחס לנושא הטכני התקציבי, כי אני חושב שיש פה אי הבנה של האם זה נמצא בתוך המיליארד שקלים או לא.

מורן מזור: זה לצערי לא נמצא בתוך המיליארד שקלים.

מורן מזור: אנחנו עוד לא יודעים מה העלויות של אישור הרטרואקטיביות.

מורן מזור: במידה ויש לזה עלויות, הן לא נמצאות בתוך המיליארד שקלים המאושרים בחוק, מכיוון שהמיליארד שקלים אושרו בחוק התקציב, אלה עלויות נוספות שאנחנו מעריכים שיהיו כתוצאה מאישור של הסעיף הזה.

מורן מזור: ואם אנחנו - - -

ישראל אייכלר: אתה מודע לזה שזה היה?

ישראל אייכלר: הרטרואקטיבי היה.

ישראל אייכלר: זה לא משהו שאני מבקש לחדש וזה הוצאה תקציבית.

ישראל אייכלר: זה היה בחוק והיה בנוהל, זה הופסק, מתי?

מורן מזור: יכול להיות שהוא היה לפני שלוש שנים.

מורן מזור: השנה זה אושר בלי זה.

מורן מזור: השנה המיליארד שקלים אושרו בלי הסעיף הזה - - -

קריאה: איך יודעים כמה ילדים יהיו?

מורן מזור: שנייה, שנייה.

מורן מזור: וגם בשנה שעברה.

מורן מזור: אנחנו היום בוחנים את העלויות של הסעיף הזה.

מורן מזור: אנחנו לא יכולים - - -

ישראל אייכלר: צריך לבדוק כמה זה?

ישראל אייכלר: יכול להיות שזה לא הרבה כסף בכלל.

מורן מזור: יכול להיות ולכן אנחנו בוחנים את זה.

מורן מזור: אני רק מציין שככל שיהיו לזה עלויות, אנחנו נצטרך להתייחס לזה בראי הנומרטור, שזה חוק שכמובן אוסר עלינו להתחייב לשנים הבאות מעבר לשנת 2016 -לשנת 2017 ואילך, ולכן יהיה לנו קושי מסוים לעדכן את זה כבר בשנה הנוכחית, אבל אנחנו בכל מקרה נתייחס לזה עכשיו.

מורן מזור: אני כן רוצה לומר שסוגיות אחרות חשובות שאני לא יודע, אולי חלקן עלו פה, אבל בוודאי בוועדות הקודמות, אני חושב שכן קיבלו התייחסות בעדכון הנוכחי וככל שאני מבין, אז זה סוגיות חשובות.

מורן מזור: אני מקווה שמיכל תרחיב על זה בהמשך.

שלומית אבינח: חופשת לידה.

מורן מזור: חופשת לידה, אז תיכף אני אתן למיכל לעדכן, בסדר?

מורן מזור: ראוי שמיכל תעדכן ולא אני.

מורן מזור: אבל חשוב לומר שגם בסוגיה הזאת אנחנו צריכים לבחון את זה, בסדר?

מורן מזור: זה לא סוגיה שאנחנו מתעלמים ממנה.

ישראל אייכלר: לגבי שעות העבודה, זה בוודאי לא שייך אליכם - אם צריך לעבוד 36 שעות או 24 שעות, לגבי כאלה ואחרות, ואם כן אז תגיד לי, אבל אני חושב שנאפשר למיכל להמשיך.

מיכל צוק: אני מניחה שמה שיהיה לי להגיד כאן יהיה מקובל גם עליהם, בהיבט של העסקה ועידוד תעסוקה.

מנואל טרכטנברג: סליחה, פשוט אני צריך לצאת.

רחל עזריה: אני גם הבנתי, חשבתי שנפטרתי - - -

ישראל אייכלר: בבקשה, בבקשה.

שלומית אבינח: החברה למתנ"סים כאן, כי הזמנו אותם.

שלומית אבינח: זה קשור אליהם, אז אם תרצה התייחסות, הם כאן.

מיכל צוק: אני אגיד רק בהתייחסות כללית וגלית תוכל לפרט מעבר לכך.

מיכל צוק: מה שנמצא כרגע, זה בעצם מעון, ואנחנו מדברים על קטמון - - - בפיקוח שלנו על נושא הבטיחות עלו ליקויים חמורים בנושא של הבטיחות וכחלק מתהליך העבודה שלנו, כי אנחנו קודם כל ובראשית כל, מחויבים לבטיחות ולשלום הילדים.

מיכל צוק: כשאנחנו מגלים כאלה דברים כחלק מהעבודה השוטפת שלנו, אנחנו מציפים את זה למעון ודורשים תיקון ליקויים, כי אחרת אי אפשר להמשיך להגדיר את המעון כבטוח.

מיכל צוק: בנושא הזה אני מבינה שבאמת היה תהליך ושופר הדבר, ולאחר מכן תוך כדי העבודה על המעון הזה, התגלו ליקויים לא פחות חמורים בכל היבט ההתנהלות בתוך המעון.

מיכל צוק: עכשיו, אנחנו מתייחסים גם לזה באותה חומרה, כי בסוף אנחנו צריכים לראות, ילד יכול להיפגע לא רק משקע חשמל חשוף, גם מההתנהלות.

מיכל צוק: וכאן יש היום תהליך מול אותו מעון, שגלית שהיא מנהלת היום את האגף תוכל לפרט בצורה יותר רחבה, כי אנחנו בהחלט בהיבטים האלה, כשאנחנו רואים ומזהים ממידע שמגיע אלינו או מביקורות יזומות שלנו בשטח ליקויים, בין אם זה בתחום של הבטיחות, בין אם זה בתחום של ההתנהלות, אנחנו בהחלט נכנסים בהיבט המערכתי, נכנסים לטיפול מול צוות המעון.

מיכל צוק: היו לנו מספר דוגמאות כאלה לאחרונה מכל מיני סיבות, אם של סגל שלא נמצא.

מיכל צוק: באמת, ברחבי הארץ ביישובים יותר חלשים וביישובים יותר חזקים.

מיכל צוק: אנחנו תמיד שולחים פיקוח כשאנחנו מקבלים את המידע הזה ונכנסים לתהליך עם המעון כדי לראות אם הליקויים הם כאלה שבסופו של יום אי אפשר לעבור עליהם לסדר היום והמעון לא יכול לתפקד, או מה שבדרך כלל קורה, וזה גם האפשרות שמועדפת עלינו, באמת מצליחים להגיע למהלך שבו המעון, ההנהלה שלו או הרשת לוקחים אחריות ופועלים לתיקון הליקויים.

מיכל צוק: גלית תוכל להרחיב.

מנואל טרכטנברג: סליחה, אני מבין את זה היטב, אבל יש הבדל בין ליקוי בטיחות, שאז הילדים לא יכולים לשהות במעון, כי זה סכנת נפשות, לבין ליקויים מערכתיים, ליקויים התנהגותיים, כך שצריך לפתור אותם ביד קשה, אני מקבל את זה.

מנואל טרכטנברג: אבל אין מניעה שילדים יהיו שם, ואז בעצם מה שיוצא זה שהתהליך של תיקון אותם ליקויים יכול לקחת הרבה זמן בגלל כמו במקרה הזה סכסוך בין גורמים, ומי שמשלם את המחיר זה ההורים והילדים.

מנואל טרכטנברג: זאת אומרת יש הבדל בהתייחסות בין שני המקרים.

ישראל אייכלר: יש דרך להפריד - מה שאומר פרופסור טרכטנברג - להפריד בין זכות הזכאות של האמא ושל הילד, לבין החשבון שיש למשרד עם המעון.

מיכל צוק: זה משהו אחר.

רחל עזריה: ההורים בבעיה מאד גדולה בגלל - - -

ישראל אייכלר: אה.

ישראל אייכלר: אני חשבתי שזה עניין כספי.

רחל עזריה: לא, לא, לא, עזוב.

מיכל צוק: כאן זה ממש נוגע לפיקוח ולבקרה ולהתנהלות.

מיכל צוק: ואני חושבת, חבר הכנסת טרכטנברג, כדי להגיד, זה ממש ממש תלוי נסיבות.

מיכל צוק: כי לפעמים יש ליקויים בטיחותיים, שגם כשהם מוגדרים מסכני חיים ומעון יודע בזמן אפס להיערך ולשנות אותם, ולפעמים יש ליקויים בהתנהלות של הצוות - - - ולכן אין כאן כלל.

מיכל צוק: אי אפשר להגיד זה לא חשוב וזה כן חשוב, ואני מציעה לתת לגלית לפרט ממש ממש את המקרה הספציפי.

גלית יעקובוב: אני לגמרי מתחברת עם מה שאמרתם, כי כשאנחנו קיבלנו את המידע - - -

ישראל אייכלר: מנהלת אגף בכירה במעונות יום, עורכת הדין גלית יעקובוב.

גלית יעקובוב: כשאנחנו קיבלנו את התלונה שבאמת בהתחלה זה התחיל כאחד מהתיקים של הבטיחות שהתנהלו כרגיל בבטיחות, קיבלנו תלונה על התנהלות ממש לא בסדר של מעון בהתנהלות היומיומית שלו.

גלית יעקובוב: מבחינתנו, מי שמפעיל את המעון או מי שחתום איתנו, זו החברה למתנ"סים והדבר המיידי שעשינו זה זימנו אותם אלינו וישבנו ביחד ושטחנו את כל הבעיות ודיברנו אחת אחת על הבעיות שהועלו שם, והיו שם לא מעט.

גלית יעקובוב: שלחנו לשם ביקורי פיקוח יותר מאשר אחד.

גלית יעקובוב: בכל ביקור פיקוח יצא דיווח מדויק מה היה, מה לא היה, מה צריך לשפר.

גלית יעקובוב: הסברנו שמבחינתנו, אם אנחנו נבין שההתנהלות היא התנהלות שלא שומרת מספיק על הילדים, כי היו שם התנהלויות שבהחלט לא שומרות מספיק על הילדים, אנחנו לא נוכל להמשיך לתת לזה יד, גם אם זה במחיר, שכמו שאמר יושב הראש, שנצטרך להסיר את הסמל ויש לזה משמעות בין היתר להורים על איפה לשים את הילדים, וכלכליות והכל.

גלית יעקובוב: אבל מצד שני אי אפשר להשאיר את הילדים במצב כזה, בלי שמישהו באמת שומר עליהם.

גלית יעקובוב: עשינו ישיבה, הגענו למצב שאנחנו נמצאים בדיווחים לדעתי כל יומיים.

גלית יעקובוב: אנחנו בדיווח הדדי אחד בשני עם מפקחת שהלכה לשם עוד הפעם.

גלית יעקובוב: אני לא יכולה להגיד שהיום המצב הוא מצב מזהיר.

גלית יעקובוב: אנחנו לא.

גלית יעקובוב: אנחנו במצב שכל יום יומיים בעדכון על הדבר הזה, בלרשום מה עדיין לא הסתדר וכל הזמן עם היד על הדופק לראות האם זה הולך לכיוון של להסתדר וזה ייפתר, או לא לכיוון של להסתדר חס וחלילה, ואז נצטרך להתייחס לזה.

גלית יעקובוב: זה תהליך - - -

ישראל אייכלר: טוב, אנחנו נסכם כך שאתם תשבו עם החברה למתנ"סים ותפתרו את העניין, ותוך כמה – שבוע, שבועיים - - -

גלית יעקובוב: אנחנו יושבים איתם.

ישראל אייכלר: נקבל תשובות על מה שקורה.

רחל עזריה: שנייה, יש פה סיפור.

רחל עזריה: יש פה בעצם סיפור שהמעון שווה הרבה כסף ויש פה בעצם סיפור של התנהלות פוליטית פנימית, שבעצם ניסו לקחת את המעון ולנכס אותו ולהשתמש בו - - -

ישראל אייכלר: אולי זה נושא לדיון נוסף?

רחל עזריה: אז יכול להיות.

ישראל אייכלר: פשוט תגישו תלונה ואנחנו נעשה דיון על זה.

ישראל אייכלר: כי אנחנו עכשיו ממוקדים בעניין של הזכאות.

רחל עזריה: נכון.

רחל עזריה: זה אחד מהנושאים שהועלה על ידי הוועדה - - -

מיכל צוק: אז אני כן אגיב, וחשוב לי גם אגב לגבי דיונים אחרים להבהיר, שבסופו של יום עדיין, הדבר הראשון שאנחנו ננקוט ונעמוד בו, ולמרות שאנחנו עושים את זה באמת בשביל לעודד תעסוקה, זה בטיחות ושלום הילדים.

מיכל צוק: אני גם אגיד בהקשר הזה אגב, שהסעיפים החוקיים היום שעומדים לרשותנו בנושא הזה, הם לא רבים.

מיכל צוק: אנחנו כבר הרבה שנים מנסים לקדם תחום הפיקוח ונשמח - - -

ישראל אייכלר: אז אם תוך שבועיים זה יסודר, תגישו בקשה, אנחנו נעשה דיון על זה.

גלית יעקובוב: זה לא נושא של שבועיים.

גלית יעקובוב: זה לנושא לטיפול.

ישראל אייכלר: 30 יום?

גלית יעקובוב: המצב במעון כרגע דורש למעשה התנהלות יום יומית שלנו ופיקוח מאד מאד צמוד על - - -

ישראל אייכלר: בסדר, אז נוכל לקבל דו"ח אפילו בכתב בעוד שלושה שבועות, שבועיים – מה קורה אם יש משהו ואם לא, נעשה דיון.

רחל עזריה: אנחנו נשמח אם תהיה אופציה שבמקרים חריגים נייצר סנקציה של החלפת המפעיל, שבעצם לא יכול להיות שיש מפעיל שמחזיק את ההורים.

רחל עזריה: כי מה קורה היום, הבעיה היא להורים.

ישראל אייכלר: כן, כן, מה שאמרתי קודם, שההורים והילדים לא צריכים לסבול מהעניין.

רחל עזריה: בדיוק, בדיוק, והמפעיל, אם הוא מתנהג בצורה לא - - -

ישראל אייכלר: בואו נעבור הלאה, עלו פה עוד נושאים, הגברת מיכל.

רחל עזריה: בסדר, אנחנו נבקש מהם.

רחל עזריה: מעולה.

ישראל אייכלר: בבקשה.

ישראל אייכלר: בעניין הרטרואקטיביות דיברנו עם האוצר.

ישראל אייכלר: אני רוצה לדבר עם כחלון גם, בלי נדר.

ישראל אייכלר: אני חושב שכחלון הוא בן אדם מאד מאד רגיש ואני אדבר איתו.

רחל עזריה: הוא מגיע לבניין עכשיו.

ישראל אייכלר: כן, טוב שהוא מגיע.

ישראל אייכלר: אני פחדתי שברגע שהוא יתפטר, כבר לא נראה אותו פה.

ישראל אייכלר: עכשיו לנושא של חופשת לידה או לנושא של שעות עבודה.

ישראל אייכלר: בואו נתחיל עם סמל מעון של בית"ר.

ישראל אייכלר: את מכירה את הסיפור וגם כתבת לנו תשובה.

ישראל אייכלר: מה הסיכום של הדברים?

מיכל צוק: אני גם רוצה לספר קצת על המצוקות שלנו, אבל גם להגיד איפה אנחנו נמצאים.

מיכל צוק: כי בסופו של יום שאלת שאלה – למה אי אפשר שהאדריכל שהייתה לו התקשרות עד שלב מסוים, ימשיך.

מיכל צוק: אז לצערי אי אפשר.

מיכל צוק: אלה חוקי מדינת ישראל, כך עובדת מערכת ההתקשרויות של מדינת ישראל ואנחנו כאן, גם אם אני רוצה לעשות משהו, מכוח חוק אסור לי.

מיכל צוק: אני צריכה לפעול בדיוק לפי הנהלים.

מיכל צוק: ומה שקרה כאן, זה שבאמת אחת ההתקשרויות עם האדריכל שליווה את אותו מעון ספציפי, נגמר תוקפה.

מיכל צוק: ואנחנו פעלנו ו - - -

מרים הלפרין: זה לא היה - - -

מיכל צוק: רגע, אז אמרתי לך שאני מגייסת אותך למעונות היום.

מיכל צוק: אני אתייחס גם לזה.

ישראל אייכלר: רק שנייה, אבל האדריכל שקיבל אצלכם כסף לעשות בדיקה, הוא עשה את הבדיקה, הוא לא חייב לתת לכם את הבדיקה?

מיכל צוק: לא, את המקום שבו הוא סיים הוא עדכן.

ישראל אייכלר: לא, הוא אומר שהוא לא עדכן, לכן היו צריכים - - -

מיכל צוק: אנחנו משלמים לו על פר שעות.

מיכל צוק: הוא קיבל ועשה את מה שהוא היה צריך לעשות.

מיכל צוק: מה שקרה זה - - -

ישראל אייכלר: קיבלת תעודה - זו עבודה נוספת.

מיכל צוק: הוא הגיע - - -, ובטח היה שם - - - ההתקשרות איתו הסתיימה.

מיכל צוק: אני לא יכולה, אסור לי לדרוש ממנו לעשות.

מיכל צוק: זה פשוט לא חוקי.

ישראל אייכלר: אז איך אתם מתכוונים לפתור את זה?

מיכל צוק: אז אנחנו כבר, ואני רוצה להסביר קצת את מערך התיקונים וגם פשוט לציין - - -

ישראל אייכלר: אני פשוט חרגתי משעת הדיון, אז אני רוצה שתתמצתי.

מיכל צוק: אז אני אתמצת.

מיכל צוק: אני אעשה בקיצור.

מיכל צוק: בקיצור, שיקול הדעת המקצועי שהפעילו כאן באגף, כי גם יש לנו אפשרות להעביר למפעיל אחר שיש לו עדיין את היקף השעות.

מיכל צוק: אבל מה שנמסר לי כאן וגם כתבנו את זה, זה שחשבנו שלא נכון מבחינת ליווי המעון, להעביר למישהו אחר.

מיכל צוק: כבר נתקלנו במקרים - - - למרות שעובד לפי נהלים, פה יש שיקול דעת וכו', וזה יכול להיות שהיה לוקח את כל הטיפול במעון שנות אור אחורה.

מיכל צוק: מה שאנחנו עושים היום זה באמת לבוא ולראות איך, והבקשה נמצאת פה להבנתי בוועדת המכרזים שאמורה לאשר אותה ולהוציא לנו פרוטוקול.

גלית יעקובוב: היא אושרה.

גלית יעקובוב: אנחנו מחכים לפרוטוקול.

מיכל צוק: אנחנו מחכים להיבטים הטכניים שבלעדיהם גם אסור לנו, לי אסור - - -

ישראל אייכלר: במקרה כזה זה חצי שנה, אולי זה באמת עניין לוועדת חריגים אחרי שזה יסודר ושתאשרו להם.

מיכל צוק: זהו, מה שאתם אומרים, אחרי שזה יאושר, תלכו ותבקשו בעצם - - -

ישראל אייכלר: ועדת חריגים.

מיכל צוק: טיפול מאותו מועד.

מיכל צוק: אז אני אגיד כאן, כאן זה לא ועדת חריגים.

מיכל צוק: ככלל ההנחיות שלנו גם כלפי מערך ההתקשרויות, איך שהמדינה עובדת, לא משרד הכלכלה, זה שאסור לנו לאשר רטרו.

מיכל צוק: גם כאן, עוד פעם, יש לפעמים בקשות שדנים בהן באופן חריג, אני לא בטוחה שזה נופל בגדרי זה.

מיכל צוק: אני מוכנה לבדוק.

מיכל צוק: אבל אני כן אומרת כאן, לי אין סמכות לאשר לבד.

מיכל צוק: זה צריך להיות אישור של - - -

ישראל אייכלר: מדובר פה על 60 ילדים שבגלל אדריכל מפסידים חצי שנה.

מיכל צוק: אז אני אגיד קודם כל כזה דבר, אנחנו נפעל כמה שיותר מהר ונעדכן אתכם.

מיכל צוק: אני אפילו מבקשת אקטיבית, לא שאתם תצטרכו לרדוף אחרינו.

ישראל אייכלר: בסדר.

שלומית אבינח: אבל זה לא קורה.

שלומית אבינח: זה לא קורה.

מיכל צוק: רגע.

מיכל צוק: אני אומרת אנחנו נעדכן אתכם אקטיבית מרגע ש - - -

ישראל אייכלר: מצוין.

גלית יעקובוב: יש כבר עדכון, בעקבות הפנייה של שלומית, למרות שהיא לא כל כך מאמינה לי שאני אכן מקשיבה לה, מה שעשינו זה שיש לנו בעיה עם האדריכל, נכון, אבל מה שעשינו זה התחלנו לעבוד במקביל ולמרות שעדיין אין אישור אדריכל, שלחנו את המפקחים שלנו לעשות הרי את ביקור הפיקוח לפני מתן סמל.

גלית יעקובוב: אתמול הייתה שם מפקחת.

גלית יעקובוב: המצב רחוק מלהיות סופי.

גלית יעקובוב: זאת אומרת אפילו ביקור הפיקוח של המפקחת, ואני מבינה שהם קיבלו או יקבל ואת הדו"ח, יש שם המון המון דברים לתקן, המון דברים שהם קשורים אפילו להתנהלות בטיחותית אל מול ילדים.

גלית יעקובוב: ולכן, במצב הקיים עכשיו, גם אם אפילו יבוא אדריכל מחר ויאשר, אין לי עדיין מה לעשות עם זה.

גלית יעקובוב: הם חייבים לתקן עוד הרבה דברים בהתנהלות.

גלית יעקובוב: ברגע שיתוקן הכל, אנחנו נוכל באמת לעשות הכל ולתת את הסמל מהרגע ש - - -

ישראל אייכלר: אתם תודיעו לנו מה נהיה, בסדר?

מיכל צוק: אז רגע, כדי שלא יהיו אי הבנות.

מיכל צוק: מה שאני שומעת את גלית אומרת, זה שגם אם פתרנו מחר בבוקר את סוגית האדריכל, זה לא שם.

מיכל צוק: כל הסוגיה שלא - - - מתחילת השנה לא תקרה, כי הם לא עומדים בתנאים הנוספים כדי להיות - - -

שלומית אבינח: אתם יודעים באיזה תנאים אתם צריכים לעמוד?

מיכל צוק: אז אני רק - - -

יצחק ברין: המפקחת שהייתה אתמול זה אותם תנאים שהאדריכל - - -

מיכל צוק: לא, לא.

גלית יעקובוב: לא, לא, לא.

ישראל אייכלר: שוב, אנחנו נכנסים לפרטים שאתם תסדרו ביניכם.

מיכל צוק: רגע, אז אני אגיד כזה דבר ושלומית יודעת, כשאני אומרת משהו – אנחנו עומדים מאחוריו.

מיכל צוק: זה אומר שכאן אין אפילו מקום לדון באיזו שהיא בקשה לרטרו, כי הם לא עומדים ב - - -

ישראל אייכלר: אלא אם כן יתארגנו ההורים באופן פרטי להגיש תביעה, שבגלל האדריכל, הם הפסידו ככה וככה.

מיכל צוק: אז לכן רציתי להבהיר, לאור דבריה של גלית, שכרגע חוץ מהמקרה של האדריכל, יש עוד דברים שהם צריכים לעמוד בהם.

מיכל צוק: בואו נעשה כזה דבר, כי בסופו של דבר אנחנו רוצים כמה שיותר מעונות מפוקחים ומסובסדים.

מיכל צוק: זאת המטרה המשותפת.

מיכל צוק: אנחנו נעביר את הדו"ח.

מיכל צוק: הוא הועבר כבר?

מיכל צוק: אנחנו נקדם את הנושא של האדריכל כמה שיותר מהר.

מיכל צוק: מה שזה אומר, אנחנו - - -

שלומית אבינח: יש אדריכל וליקויים נוספים.

מיכל צוק: את הליקויים הנוספים, שאין ביניהם קשר לבין האדריכל, כי גם אם מחר בבוקר יהיה לך אישור אדריכל, לא יהיה לך סמל.

מיכל צוק: תעבדו מהר.

מיכל צוק: בכל שאלה, גלית, מי מבחינתך - - -

גלית יעקובוב: ליאת נמצאת איתם?

גלית יעקובוב: אם לא, אז אני.

מיכל צוק: הערוץ פתוח לגלית או לליאת מטעמה, כדי שאנחנו נוכל להדריך אתכם בצורה הכי מהירה, כדי שתגמרו לתקן כמה שיותר מהר.

יצחק ברין: אבל אם האדריכלית הייתה נמצאת לפני חודשיים, זה כבר היה מטופל.

שלומית אבינח: בסדר, הלאה.

ישראל אייכלר: יצחק, בוא נסכם.

ישראל אייכלר: תשמע מה אומרת המשנה למנכ"ל.

ישראל אייכלר: תתקנו את כל הליקויים - - -

רחל עזריה: אני רוצה לומר ש - - - בוועדת האתיקה, וזה חשוב לומר את זה.

רחל עזריה: הפניתי כמה פניות בכמה מעונות יום והכל טופל בצורה מהירה וזריזה.

רחל עזריה: אז אני רוצה לומר תודה.

רחל עזריה: זה צריך להיאמר, כי תמיד אנחנו נפגשים כשיש את הבעיות ואנחנו - - -

ישראל אייכלר: בשביל זה אנחנו קיימים.

רחל עזריה: וזה בסדר גמור, אבל באמת הרבה דברים מטופלים, אז אני בטוחה שגם אתם תדאגו לתיקון.

ישראל אייכלר: תודה רבה.

מיכל צוק: אני רק רוצה לומר לשאלה שלך, כי את צודקת, זה לא אמור היה להיות הפתעה.

מיכל צוק: לפעמים גם יש הפתעות.

מיכל צוק: מה שכן, אני ביקשתי וגלית כבר הנחתה את האגף לשנות את הנוהל באופן שבו יהיה סקרימינג מתאים, ממש סקירה מקיפה של כל ההתקשרויות, כדי שכמו - - - כשהתקשרות מסוימת מגיעה לרף מסוים כי חסרות עסקאות כמה חודשים לפני שהיא פוקעת, שיפנו לחדש אותה.

מיכל צוק: זה המצב שצריך היה להיעשות וייעשה.

גלית יעקובוב: זה חלק מההיערכות.

מיכל צוק: נכון, ואני בהיכרות שלי רק את המערכת הבירוקרטית, אני אומרת שלא תמיד זה מספיק כדי שהכל ייחתם, כי גם - - -

שלומית אבינח: יש לך פה הרבה הצעות עבודה.

מרים הלפרין: לא, אני בתוך המערכת, אני יכולה להבין אותך, אבל - - -

מיכל צוק: את רואה, אנחנו שקופים לחלוטין.

מיכל צוק: ההצעה שלך כבר קרתה.

ישראל אייכלר: עכשיו סליחה שאני מאיץ בך, העניין הבה.

מיכל צוק: חופשות לידה, בואו נביא גם קצת בשורות, בסדר.

מיכל צוק: אז אני חושבת שכאן גם אנחנו כבר מספר חודשים רואים את הדבר הזה ומקבלים הרבה תלונות, גם בוועדה, גם חבר הכנסת מקלב, גם פונים אלינו ועשינו דיון מאד ארוך ומקיף, כפי שגם הבטחנו, כי זה באמת משהו שאנחנו מטפלים בו.

מיכל צוק: הבעיות שאנחנו זיהינו היו כאלה: קודם כל ראינו שיש לנו שוני בטיפול בין אמא שיולדת במהלך שנה, לאמא שיולדת חודשים לפני שתחילת השנה.

מיכל צוק: וכשחפרנו בזה, גם אנחנו לא הצלחנו להבין למה.

מיכל צוק: אנחנו אמרנו – מה שאנחנו לא מבינים – לא יכול לקרות.

מיכל צוק: אז דבר ראשון חופשת הלידה, וזה ממש ככה עדכון שאני יודעת לתת אותו, לא העלינו אותו על הכתב, כי ממש קיבלנו עדכון סופי היום.

מיכל צוק: אנחנו נתייחס לכולם אותו דבר.

מיכל צוק: כלומר, אמא שיולדת גם ביולי, לצורך העניין, הכלל שיחול עליה מבחינת איזה תלושים היא צריכה להביא, יהיה כמו כל אמא אחרת.

מיכל צוק: את אותם שלושה מתוך תשעה שחלים על כולם.

מיכל צוק: אחר כך הייתה לנו בקשה שאמא שילדה הביאה לנו תלוש אחד שהיא יולדת.

מיכל צוק: מהבקשה הזאת אנחנו יורדים.

מיכל צוק: אנחנו נמשיך את הרצף במהלך חופשת הלידה.

מיכל צוק: כלומר, אם קיבלת דרגה - - -

שלומית אבינח: וואו, זה חשוב מאד.

שלומית אבינח: חברה, זה חשוב מאד.

יערה שילה: זו בשורה.

ישראל אייכלר: כל הדיון הקודם היה על זה.

אליעזר סלומינסקי: השאלה אם עושים את זה או לא.

אליעזר סלומינסקי: השאלה אם לפקידות אישרו את זה או לא.

ישראל אייכלר: אם המשנה למנכ"לית אומרת - - -

גלית יעקובוב: זו הצעה שגובשה יחד עם הפקידים בעקבות גם המלצות שלהם.

גלית יעקובוב: זה לא על הראש שלהם, אלא אפילו זו בקשה שלהם וצריך להגיד גם להם מילה טובה על מה שהם עושים.

מיכל צוק: אנחנו מאד קשובים.

מיכל צוק: לפעמים גם לוקח זמן עד שעושים ועד שעוברים את התהליכים וכו'.

מיכל צוק: זה גם הגיע - - - מתוך המוקד ומהבעיות שהם אוספים ככה בעבודה השוטפת שלהם.

מיכל צוק: זה גם הגיע מדיונים שלנו כאן

מיכל צוק: וגם הגיע מפניות ציבור שמגיעות אלינו באמת הרבה, וגם מגיע מדיונים - - -

שלומית אבינח: כלומר, מה שאת אומרת שאישה בחודש התשיעי לא צריכה להביא את ה - - -

מיכל צוק: אם אני עכשיו במעון ואני עכשיו יש לי דרגה, לא יודעת מה, 7, וילדתי בחודש מרס, אני לא אצטרך להביא את החודש של פברואר.

מיכל צוק: תמשיך לי הדרגה במהלך חופשת הלידה שלי, כמו שהייתי 7, אני ממשיכה להיות 7.

מיכל צוק: אני לא רוצה לטרטר אותה.

שלומית אבינח: זה מעולה.

מיכל צוק: ואני לא רוצה לראות, אני לא רוצה כלום ממנה.

ישראל אייכלר: ואם היא מאריכה את חופשת הלידה?

מיכל צוק: כשהיא חוזרת לעבודה, אז כאן אנחנו עוד נכתוב לכם את הפרטים המדויקים, אבל אנחנו ניקח זמן כדי לראות מה.

מיכל צוק: אני מניחה שגם במועד החזרה שלה ייקח לה איזה שבועיים שלושה, כולנו מכירות את זה, עד שהיא מתייצבת בזה.

מיכל צוק: אז אני לא רוצה לקחת לה את התלוש ביום שהיא חוזרת, כי אני מניחה שהוא כנראה לא יהיה בהיקף השעות המלא, אבל לא חודש אחרי, חודשיים אחרי, אני לא רוצה, אנחנו מדייקים את זה עכשיו.

מיכל צוק: אנחנו נבקש ממנה תלוש מלא והוא יהיה התלוש שבעצם אותו אנחנו בודקים לאחר החזרה מה היקף עבודתה ואז מה שיוצא יוצא.

מיכל צוק: אז גם נעדכן את היקף הנפשות במשפחה כי נוסף עוד ילד, ואת תלוש השכר.

מיכל צוק: נצטרך כן לעשות עוד בדיקה, כי בסוף ברור שכשמישהי חוזרת, אנחנו רוצים לעדכן לה גם את הנפשות, אבל גם חשוב לנו כן, כמי שמעודדים תעסוקה, לראות לאיזה היקף משרה היא חזרה ואז זה יהיה לפי הכללים.

מיכל צוק: אז זה מאד מאד משפט.

מיכל צוק: זה אומר שאנחנו נפגוש אותה פעם אחת אחרי שהיא חוזרת לעבודה, בתלוש שלהערכתנו משקף כבר את היקף העבודה שאמור להיות מלא.

שלומית אבינח: פחות חודשיים שלושה אחרי שהיא חזרה.

מיכל צוק: נכון.

מיכל צוק: ועד אז תמשיך לה הדרגה, וזהו.

מיכל צוק: ואני מקווה שקודם כל, וזה בטוח, שהחיכוך הבירוקראטי - - -

אליעזר סלומינסקי: תלוש אחד אחרי הלידה.

מיכל צוק: כן.

מיכל צוק: עכשיו אני אומרת, תראו, יכול להיות גם אז שיהיו מקרים שהיא תגיד זה לא משקף - אני אחזור אחר כך להיקף משרה וזה.

מיכל צוק: אני לא יודעת לעשות שם הכל.

מיכל צוק: אנחנו לא קוסמים.

מיכל צוק: בסוף זו מערכת מאד גדולה ואנחנו רוצים קודם כל לתת שירות יותר טוב ולהקטין את החיכוך הבירוקראטי.

מיכל צוק: אז אחרי התלוש האחד הזה, המלא, מה שיוצא יוצא, בסדר?

מיכל צוק: אני חושבת שיש כאן בשורה ויש כאן הבנה מאד מאד גדולה.

מיכל צוק: אנחנו נעלה כמובן את הדברים בצורה מסודרת על הכתב ואנחנו ניכנס למבחני השנה התמיכה.

מיכל צוק: וזה גם היה בהידברות עם אגף תקציבים וקיבלנו אוקיי שלהם ממש עכשיו, כדי שנוכל לתת את זה - - -

ישראל אייכלר: מתי יתחיל הדבר הזה?

מיכל צוק: זה יתחיל בשנת הלימודים הבאה, תשע"ז.

ישראל אייכלר: שנת הלימודים הבאה, בסדר.

ישראל אייכלר: הדבר הכי כבד, וחבל שזה כבר בסוף, ואולי נפתח את הנושא הזה, זה שאני בעד לתת לנשים ערביות רק 24 שעות ואתם השיבותם שעם נשים חרדיות כבר הגענו למכסה הכוללת.

ישראל אייכלר: אני רוצה לעשות הבחנה ברורה, עניינית.

ישראל אייכלר: אישה שיש לה שבעה ילדים ואישה שיש לה שני ילדים, לא משנה אם היא חרדית או אם היא לא חרדית, זאת אמא אחרת לגמרי, ואחוז התעסוקה בקרב משפחות עם ילדים עם אבא והלאה, הוא הרבה יותר נמוך מאשר הצעירות, שיש להן אפשרות לצאת לעבודה.

ישראל אייכלר: לכן אי אפשר להכליל אותן בספירה הסטטיסטית הזאת של ה-71%.

ישראל אייכלר: אני רוצה שנשים שיש להן ילדים, אתם תקבעו את המספר, תימדדנה כאוכלוסייה, כמה שהן נמצאות בשוק העבודה ואז תראו שהן כן זקוקות עדיין לעזרה הזאת, גם אם הנשים הצעירות והאחרות כבר יוצאות לעבודה.

גלית יעקובוב: אם יש לה שלושה ילדים במערכת, כבר יש התייחסות שזה מינימום של 20 שעות.

ישראל אייכלר: ראיתי את זה.

גלית יעקובוב: לזה כאילו יש התייחסות.

אליעזר סלומינסקי: תאומים.

ישראל אייכלר: כן, בשביל שיהיה שלושה ילדים במערכת היא צריכה משפחה כמו שלי, ואת זה אין לכל אחד.

ישראל אייכלר: אז אני מדברד על משהו בהווה, במציאות, והמציאות היא - - -

גלית יעקובוב: מספר הילדים לאו דווקא במערכת, אלא מספר הילדים - - -

ישראל אייכלר: בדיוק.

ישראל אייכלר: שמדובר פה בעול גדול שגם מונע מהנשים לצאת, וכבר לא כדאי להן באמת לצאת לעבודה אם אין להן את הזכאות.

מיכל צוק: אלף אני מוכנה לראות, יש את הנתונים, אנחנו יודעים לבדוק.

מיכל צוק: אני כן אגיד כתפיסה עכשיו, שלא קשורה בכלל רק למעונות.

מיכל צוק: בעיקר כשאנחנו מדברים על נשים חרדיות, אנחנו באמת רואים, וזו אמירה שלנו כמשרד, אנחנו רואים ששיעור התעסוקה הוא גבוה.

מיכל צוק: אני חושבת קודם כל שזה שצריך להיאמר לזכות.

מיכל צוק: אנחנו בודקים גם ביחס ליעדי הממשלה ועברנו אותם ממזמן, ובנושא של שיעור תעסוקה של נשים חרדיות וגם בהיבט של השוואה בינלאומית.

מיכל צוק: כלומר נשים חרדיות, שיעור התעסוקה שלהן עומד בקנה אחד עם נשים במדינות - - -

ישראל אייכלר: שוב, רק אם סופרת מי שיש לה רק שני ילדים.

מיכל צוק: אני אבדוק.

מיכל צוק: אני מבטיחה שנעשה מאמץ לבדוק גם את הנושא הזה.

ישראל אייכלר: כן, תעשו את זה.

מיכל צוק: אבל גם כאן, כן חשוב לי לדבר על מאפייני התעסוקה.

מיכל צוק: אנחנו היום עושים מאמץ מאד גדול לגבש תכנית - זה אמור להגיע לדיונים בתוך הנהלת המשרד - שתסייע לנשים חרדיות בעצם בדבר הבא מבחינתנו.

מיכל צוק: לא רק להכניס לשוק העבודה ולמשרות עובדים, כי הרבה עובדות בחלקיות משרה ובחלקיות משרה כאן, ולכן אני קצת חוששת מזה.

מיכל צוק: אנחנו נסת

מיכל צוק: כל עוד פעם על הנתונים ונעשה חשיבה, אבל חשוב לי גם להגיד.

מיכל צוק: חשוב לנו באמת שלא יעבדו רק המורות.

מיכל צוק: אני חושבת שגם הן וגם המשק יכול להנות מתחומים נוספים - - -

ישראל אייכלר: נכון.

מיכל צוק: גם שההשתכרות שלהן והפרנסה שלהן תהיה יותר טובה.

מיכל צוק: המיצוי של הפוטנציאל הזה הוא מאד חשוב לנו גם משקית וגם באמת לפרנסת המשפחות.

מיכל צוק: וגם כאן אני אומרת את זה בזהירות, כי נעשה בדיקה ואחר כך נהיה שקופים כהרגלנו, לראות שאנחנו כאן לא פוגעים בדבר הזה.

מיכל צוק: כי אנחנו גם רואים נתונים, ועל זה אנחנו כן חושבים שנשים חרדיות, שחלקיות המשרה שלהן היא לא מרצון.

מיכל צוק: הן רוצות יותר.

ישראל אייכלר: וודאי.

מיכל צוק: ולא הייתי רוצה שניצור מערך של תמריצים שפוגע בזה.

ישראל אייכלר: לא, אבל היום הן נפגעות עוד יותר, כי בגלל שאין לה פרוטקציה לקבל שעות מספיק והיא רוצה לעבוד שעות מספיק, אז היא נפגעת פעמיים.

ישראל אייכלר: אלף בגלל שיש המון נשים שרוצות עבודה ויש מעט מאד מקומות תעסוקה.

ישראל אייכלר: אז היא גם נפגעת מזה וגם נפגעת אחר כך מזה שאין לה זכאות.

מיכל צוק: אז אני בדרך כלל, עוד פעם, נבדוק את הנתונים - - -

ישראל אייכלר: תבדקי את זה.

ישראל אייכלר: זה לא בשביל תשובות - - -

מיכל צוק: אני אשמח גם לשקיפות כאן של הוועדה ושלך, דווקא כדי שהסיפור שאנחנו הולכים אליו זה שיהיה להן יותר שעות עבודה ומשרות בשכר יותר גבוה.

מיכל צוק: זאת המטרה שלנו.

מיכל צוק: ובהקשר הכללי הזה צריך לבחון גם את הנקודה הזאת באמת.

ישראל אייכלר: כן.

ישראל אייכלר: שמעון כהן, היה לך משהו ספציפי?

ישראל אייכלר: בקשה?

שמעון כהן: לא.

שמעון כהן: יש לי - - -

ישראל אייכלר: אה, שהזכאות תעבור משנה לשנה.

ישראל אייכלר: יש לך מילה על זה?

ישראל אייכלר: אולי תמנעו מכל הבירוקרטיה.

ישראל אייכלר: אדם, עד שלא הוכח אחרת, אז האישה עובדת והילד במעון, עד שהוא נהיה גדול.

ישראל אייכלר: לא צריך כל שנה את כל הבירוקרטיה.

מיכל צוק: אני אגיד כך, ואני אומר - - -

שמעון כהן: רק לדייק, אני לא אמרתי שלא צריך.

שמעון כהן: אני אמרתי שהדרגה תמשיך ויינתן איזה שהוא פרק זמן שהאמא מאשררת את מה שכבר היה קיים.

ישראל אייכלר: כמו במס הכנסה או בהצהרת הון, שאני אומר אין שינוי בנכסי.

מיכל צוק: אני מוכנה לבדוק.

מיכל צוק: אני רק אגיד - - -

שלומית אבינח: כי הילד ממשיך ואי אפשר - - -

מיכל צוק: הבנתי.

מיכל צוק: אני רק אומרת, תראו, מההיכרות שלי עם המערכת, לפעמים יש דברים שגם אם הם רעיונות נורא נורא יפים, בסוף אנחנו צריכים לראות, גם אם אנחנו מסכימים להם, שיש יכולת לתפעל אותם.

מיכל צוק: אני חושבת שהוועדה הזאת מכל הוועדות יודעת, שכמה שכשאנחנו מכניסים פתאום ואז נכנס המוקד ונכנסה, כמה זמן לוקח דיווחים להתנעת המערכות ולפעמים יש לזה מחירים הרבה יותר קשים.

מיכל צוק: אני כן אגיד שני דברים, כי אמרת משהו שאני חייבת להתייחס אליו.

מיכל צוק: אמרת, וזה גם עלה לנו בדיונים בפורומים אחרים, שאנחנו מרגישים שהמוקד של משרד הכלכלה הוא נגד ההורים וחושבים שכולם רמאים.

מיכל צוק: אז אני אגיד קודם כל ממש ממש לא, ואני מצרה על התחושה, אבל אני דווקא קשובה - - -

ישראל אייכלר: וזה לא רק אתם, זה כל המערכת של המדינה.

מיכל צוק: של המדינה, אז אני מצרה על התחושה הזאת ואני חושבת שיושבים אנשים שמאד רוצים לסייע - - -

ישראל אייכלר: שכל אחד אשם עד שיוכח אחרת.

מיכל צוק: אז אני מבינה גם את האמירה הזאת ואני רוצה כן להגיד, ולכן גם פתחתי במה שאמרתי בהתחלה, שאנחנו רואים בבמה הזאת מקום מאד טוב וחשיבות, כי גם היא, וזה לא המקום היחיד.

מיכל צוק: אנחנו מקבלים פניות ציבור באמת באלפים.

מיכל צוק: הנושא של מעונות, בגלל שאנחנו נוגעים שם באמת ב-100,000 ילדים בשנה, אנחנו מקבלים המון המון פניות, אתם מתארים לעצמכם.

מיכל צוק: כבר עכשיו יושב הצוות של האגף, של האנשים שעוסקים במוקד וגלית, כדי לראות - - -

שלומית אבינח: לא, יש שיפור מאד משמעותי בפניות הפשוטות, יש באמת מענה יעיל ומהיר, ויאמר לזכותו של אלכס, שבאמת אנחנו עובדים בשיתוף פעולה, וכל מה שפשוט וקל, זה און-ליין מקבלים.

שמעון כהן: לא, לא, הפנייה שלי לא מסובכת.

שמעון כהן: הפנייה שלי מאד פשוטה.

שמעון כהן: אני לא מקבל - - -

מיכל צוק: אז אלף בוא תגיד לנו מה הפנייה שלך, כי לפעמים אין מה לעשות, מערכות גדולות, לפעמים זה לא - - -

ישראל אייכלר: אני אמרתי מה שהוא אמר.

ישראל אייכלר: הפנייה שלו זה שאדם שיש לו ילד והוא עובד ויש לו זכאות, שיודיע רק במכתב אחד – אנחנו ממשיכים באותה עבודה, באותה דרגה והילד באותו מעון.

ישראל אייכלר: זהו.

שמעון כהן: לא, זה לא הפנייה.

מיכל צוק: לא, זה לא.

מיכל צוק: תעביר לנו את הפנייה שלך ותנו לנו לבדוק.

שמעון כהן: הפנייה בעיני לא רלבנטית עד שלא ישתנה משהו במהות.

שמעון כהן: שרה ליבוביץ ישבה פה ביולי האחרון, אמרה בדיוק, אני יכול להקריא מהפרוטוקול בדיוק את הפנייה שלי.

שמעון כהן: זה לא הסיפור.

מיכל צוק: אבל זה גם הסיפור.

מיכל צוק: אמרתי, אני בכוונה, ואני חושבת שאני אמרתי במילים שלי, חוץ מלפתור בעיות פרטניות זה מעניין, זה חשוב, לא בשביל זה אני פה.

מיכל צוק: אני פה בשביל שאנחנו נאסוף את הדברים ואת מה שאנחנו יודעים לשפר מערכתית, נשפר.

מיכל צוק: ואמרה שלומית ואני חושבת שצריך להגיד את זה.

מיכל צוק: המוקד והשירות שאנחנו נותנים עשה קפיצת מדרגה מאד גדולה.

מיכל צוק: אנחנו רוצים לעשות עוד קפיצה, וכבר היום יושב צוות שעוסק במוקד במעונות היום והם ביזמתם יושבים ועושים את איפה הם רואים את עיקר התלונות.

מיכל צוק: וכאן אנחנו יודעים שנגיד הלך ושוב הזה, שלא אומרים את הכל בבת אחת, זה לא יהיה מאה אחוז, אבל אנחנו מודעים לזה.

מיכל צוק: אנחנו מזהים את הצורך בנושא של אישור מעסיק שעלה כאן, גם אנחנו מזהים את זה, ואגב תשימו לב, אישור המעסיק הרבה פעמים נועד כדי לסייע לאנשים, כי לפי המבחן הרגיל אולי לא יהיו זכאים וכאן אנחנו אומרים אוקיי, תביאו עוד משהו כדי שנוכל לתת.

מיכל צוק: אז לפעמים זה גם מסבך, אבל אנחנו מודעים לזה ואנחנו באופן אקטיבי מנסים עכשיו, כתכנית שהאגף מגבש, לעשות שינוי גם בדברים האלה.

מיכל צוק: להגיד לכם שזה יהיה מושלם ולאף אחד לא יהיו פניות ציבור?

מיכל צוק: אני חושבת שכולנו מבינים שלא.

מיכל צוק: להגיד לכם מהניסיון של העבר שפנינו לעשות עוד שינוי משמעותי בשירות?

מיכל צוק: זאת המטרה שצריכה להיות משותפת לכולנו.

ישראל אייכלר: מצוין.

אליעזר סלומינסקי: על הטענות שלי לא קיבלתי תשובות.

אליעזר סלומינסקי: על הדרישות הלא הגיוניות שדורשים לא קיבלתי תשובות.

מיכל צוק: איזה דרישות?

ישראל אייכלר: על מה הגבר עובד ומה הוא עושה.

מיכל צוק: אני לא יודעת.

אליעזר סלומינסקי: יש לי פה מסמכים.

מיכל צוק: אז אלף תעביר אותם כדי שגם אנחנו נוכל לראות.

ישראל אייכלר: בדיוק, תעביר את זה בכתב.

יערה שילה: אני גם אשמח להעביר.

ישראל אייכלר: תעבירי גם, כן.

יערה שילה: אני יערה שילה מהקואליציה, סליחה, הקואליציה לחינוך מלידה.

אליעזר סלומינסקי: למי אפשר להעביר את זה?

ישראל אייכלר: תעביר את זה דרכנו.

יערה שילה: אנחנו כתבנו מייל רק לגבי הדרגות, ויש לנו כ-100 תלונות על אנשים שהולכים ובאים ובאים והולכים.

יערה שילה: לי כבר אין ילדים במעון, אבל ההתשה, מלחמת ההתשה - ככה אני קוראת לזה - ואז אנשים מתייאשים.

יערה שילה: יש לי אנשים שאני מכירה שצריכים להוציא היום את הילד ואין להם איך.

יערה שילה: יש לי שני סטודנטים שאני מכירה - - -

ישראל אייכלר: תעבירי את זה דרכנו.

יערה שילה: יש לי 80 תלונות און-ליין ועוד 20 בטלפון.

מיכל צוק: אז אנחנו כאן.

יערה שילה: אני חושבת שזו צעקה.

יערה שילה: זו אמירה.

מיכל צוק: לא, אבל אני רוצה להגיד גם על זה.

מיכל צוק: גם 100 תלונות מתוך 100,000 ילדים, צריך לשים את - - -

יערה שילה: לא, זה כי אני לא לקחתי את כל הארץ.

מיכל צוק: אני לא אומרת את זה כדי לא להתייחס בכובד ראש לכל התלונות.

מיכל צוק: אנחנו גם עוקבים אחרי זה באופן יזום.

מיכל צוק: אנחנו לא מחכים רק לכם.

יערה שילה: אבל יש - - -

מיכל צוק: רגע.

מיכל צוק: לכן מה שמעניין אותנו, ולא בטוח שאת הכל אנחנו נדע לפתור, אבל בואו ננסה את הדברים הכי חשובים לקדם

יערה שילה: זה לראות את הדפוס.

יערה שילה: אני מדברת על הדפוס.

מיכל צוק: כי בדברים פרטניים תמיד אנחנו נצטרך לטפל.

מיכל צוק: בחלק מהמקומות אנחנו נגיד לאנשים לא.

מיכל צוק: זה חלק מהעניין.

יערה שילה: נכון, אבל הדפוס.

מיכל צוק: נכון, אז איפה שאתם יודעים גם להראות לנו - - -

יערה שילה: לגבי המוקד, את ערה למה שקורה במוקד?

יערה שילה: זה הייאוש שאנשים נמצאים בו.

יערה שילה: זה ייאוש לא נורמאלי.

מיכל צוק: אני מקבלת וזה כבר היום בטיפול של האגף, אבל אני רוצה להגיד עוד פעם, כי להגיד את זה וגם רחל אמרה את זה וגם שלומית אמרה את זה, שבאמת, כשאנחנו מסתכלים בפרספקטיבה, ואני אומרת את זה לא כדי ל - - -

שלומית אבינח: חבלי לידה - - - שש שנים.

מיכל צוק: נכון, היה נורא ואיום.

מיכל צוק: שמים על השולחן, אבל אני חושבת שבזכות הצוות שנמצא כאן, זה כבר לא נמצא באותו מקום.

מיכל צוק: בואו נעשה את השלב הבא.

מיכל צוק: אנחנו עושים.

ישראל אייכלר: נשאר לך חוב קטן לפני הסיכום.

מיכל צוק: מה?

ישראל אייכלר: מה עם אישה שמאריכה את חופשת הלידה?

מיכל צוק: אוקיי.

מיכל צוק: אז כאן אני לא אשת בשורות, בהיבט הזה.

מיכל צוק: בסופו של יום מדינת ישראל החליטה שחופשת לידה בתשלום היא 14 שבועות וחופשת לידה כללית היא 26 שבועות למי שעובדת מעל שנה ומי שלא יכולה חל"ת, כלומר היא קבעה כללי משחק.

מיכל צוק: וכאן אנחנו בסוף מתחשבים בכללי משחק האלה בכל מה שנוגע בקבלה של ילד למעון, במועד החזרה של האמא.

מיכל צוק: אנחנו לא מתעלמים מזה.

מיכל צוק: כלומר, לצורך העניין אנחנו לא - - - תחזרי לעבודה, אחרת נגיד לא תוכלי להגיש בקשה.

מיכל צוק: זה אנחנו נותנים את האפשרות.

מיכל צוק: בכל מה שנוגע למימון הכספי, יש לזה כמובן עלויות משמעותיות.

מיכל צוק: אין לנו מקור תקציבי לזה, וכאן אנחנו בעצם מיישרים קו עם האמירה שאומרת – זה המימון שהממשלה מוכנה להעמיד לטובת העניין.

מיכל צוק: אנחנו פשוט הלכנו עם אותו קו.

מיכל צוק: נכון שהיה אפשר לעשות גם אחרת, אבל בסופו של יום פעמיים, גם בהיבט של העלויות התקציביות - - -

ישראל אייכלר: אולי תבדקו כמה זה יעלה?

ישראל אייכלר: תבדקו.

מיכל צוק: אני מוכנה לבדוק.

ישראל אייכלר: כן, תבדקו.

ישראל אייכלר: אם זה עלות של כמה מאות מיליונים, אז זה לא בדרגה שלנו לעסוק בזה.

ישראל אייכלר: אם זה משהו קטן יותר, אז אפשר לעשות את זה.

ישראל אייכלר: אני רוצה לסכם את הדיון בקצרה: הוועדה מבקשת לפשט הליכים בהנחה שרוב ההורים הם מדווחים אמת ומבקשים לנצל את זכותם.

ישראל אייכלר: דבר שני, המקרים הפרטניים שהועלו פה – המעונות והדברים האלה – יטופלו על ידי הצוות.

ישראל אייכלר: שמענו סקירה נרחבת מהמשנה למנכ"ל, והם ידונו ביניהם ואנחנו נקבל דיווח על הפתרון של הבעיות שהועלו.

ישראל אייכלר: הוועדה מאמצת את הבקשה, גם אם ניתנה או גם אם אני מביא אותה, להעביר את הזכאות משנה לשנה בהודעה שאין שינויים.

ישראל אייכלר: אם יש שינויים, זאת אומרת אם אתם תפקחו ותראו שאדם רימה ויש שינויים, אז הוא יאבד את זכותו.

ישראל אייכלר: אבל כל זמן שהוא מודיע שאין שינויים – כמו בהצהרת הון – כל שנה מודיעים – אין שינוי בנכסי ובהכנסותיי.

ישראל אייכלר: אותו דבר צריך להיות לגבי הזכאות, לגבי הילד, כל זמן שהוא במעון.

ישראל אייכלר: אנחנו כן עומדים בתוקף ואנחנו נדבר עם שר האוצר, על העניין של ההחזר הרטרואקטיבי.

ישראל אייכלר: זאת אומרת מאותו היום שהוכח שאדם היה זכאי, גם אם היה חסר משהו - - -

שלומית אבינח: זכאי לדרגת סבסוד.

ישראל אייכלר: זכאי לדרגת סבסוד, מאותו תאריך הוא צריך לקבל את הדבר הזה.

ישראל אייכלר: בעניין חופשת הלידה, זה גם עניין תקציבי ואנחנו מבקשים לבדוק כמה זה עולה כדי שנוכל ליזום איזה רצף, המשך החופשה שלהם.

ישראל אייכלר: הוועדה רושמת בסיפוק את הודעתה של המשנה למנכ"ל על כך שיימשך הרצף של הזכאות של יולדת לאחר חופשת הלידה, ונסיים בדבר הטוב הזה.

מיכל צוק: לא לאחר, במהלך חופשת הלידה, עד שהיא חוזרת ואז אנחנו נבדוק.

ישראל אייכלר: וודאי.

ישראל אייכלר: אבל זה לא ייפסק לה.

ישראל אייכלר: זאת אומרת היא לא תפסיד מזה.

מיכל צוק: היא לא תפסיד.

ישראל אייכלר: וזאת ברכה.

ישראל אייכלר: אני רוצה לאחל לכם פורים קטן שמח.

ישראל אייכלר: תודה רבה כמובן גם על הסקירה וגם על היחס וגם על העבודה שלכם, כל הזמן.

מיכל צוק: התודה היא לא לי, אלא לצוות.

ישראל אייכלר: לכל הצוות, כן.